Suami isteri diikat, barangan kemas RM41,000 dilarikan tiga lelaki Indonesia
Oleh MOHD. HUSNI MOHD. NOOR

14 September 2022, 8:29 pm
PUTRAJAYA – Sepasang suami isteri berdepan detik cemas apabila disamun tiga lelaki dipercayai warga Indonesia ketika sedang tidur di sebuah unit kuarters di Presint 11, awal pagi tadi.
Dalam kejadian pukul 3.30 pagi itu, pasangan suami isteri berkenaan turut diikat dengan wayar pagar oleh suspek sebelum rumah mereka digeledah.
Ketua Polis Daerah Putrajaya, Asisten Komisioner A Asmadi Abdul Aziz berkata, kejadian itu disedari isteri mangsa selepas menyedari lampu bilik tidur menyala sebelum melihat tiga lelaki dengan salah seorangnya bersenjatakan parang.
Beliau berkata, suspek kemudian mengikat kedua-dua mangsa sebelum menggeledah rumah dan melarikan dua utas gelang tangan, sebentuk cincin emas, seutas rantai leher, 20 utas jam tangan dan wang tunai anggaran RM2,000 dengan keseluruhan kerugian lebih RM41,000.
“Mangsa memaklumkan, ketiga-tiga suspek dipercayai berbangsa Indonesia berdasarkan loghat pertuturan mereka berada di dalam bilik tidur malah, suspek juga sukar dicam kerana memakai pakaian gelap dan berpelitup muka.
“Ketika kejadian, mangsa yang juga penjawat awam tinggal bersama isteri dan tiga orang anak berusia 9 hingga 22 tahun,” katanya ketika dihubungi tadi.

Katanya, siasatan awal mendapati, suspek dipercayai masuk dari arah pintu gelangsar memandangkan ia dalam keadaan terbuka apabila mangsa turun untuk buat pemeriksaan.
A Asmadi berkata, rumah mangsa adalah kuarters kerajaan jenis semi D dua tingkat dan pemerikaaan lanjut mendapati, tiada televisyen litar tertutup (CCTV) di rumah mangsa.
Menurutnya, kes disiasat mengikut Seksyen 395 dan 397 Kanun Keseksaan dan anggotanya kini sedang berusaha mengesan ketiga-tiga suspek. -KOSMO! ONLINE


Mesin pendandang punca kilang acuan bahulu terbakar
Oleh ISWAN SHAFIQ ISA

14 September 2022, 8:49 pm
SEBERANG PERAI – Sebuah kilang mesin pembuatan acuan kuih bahulu hampir musnah dijilat api dalam satu kejadian kebakaran di kawasan Taman Perindustrian Machang Indah, Bukit Mertajam, di sini petang tadi.
Jurucakap Jabatan Bomba dan Penyelamat negeri berkata, pihaknya menerima panggilan mengenai kejadian itu kira-kira pukul 5.44 petang sebelum bergegas ke lokasi.
Menurutnya, sebaik tiba di tempat kejadian mendapati kebakaran berlaku melibatkan mesin pendandang atau pembuatan acuan kuih dan struktur bangunan tambahan kilang terbabit.
“Anggaran peratusan kemusnahan adalah sebanyak 60 peratus. Bagaimanapun, tiada mangsa yang terlibat dalam kejadian tersebut,” katanya dalam satu kenyataan di sini.
Tambah beliau, komander operasi telah membuat kerja-kerja penilaian atau ‘size up’ di lokasi kejadian dan mengarahkan anggota berpakaian peralatan perlindungan diri (PPE) yang lengkap untuk melakukan kerja-kerja pengawalan.
“Operasi memadam kebakaran dibantu pasukan bomba sukarela (PBS) berhampiran dan api berjaya dipadamkan sepenuhnya kira-kira pukul 6.18 petang tadi. Kerja-kerja ‘overhaul’ masih giat dijalankan sehingga kini,” ujarnya. -KOSMO! ONLINE


Penumpang siku, ludah pemandu teksi gara-gara nombor plat kereta berbeza
Oleh KOSMO!

14 September 2022, 8:30 pm
JAKARTA – Sebuah klip video tular di media sosial Indonesia memaparkan aksi seorang penumpang memarahi dan meludah pemandu teksi kerana nombor plat kereta berbeza dengan yang ditempah dalam aplikasi, lapor laman berita Suara.com.
Video itu dimuat naik dalam akaun Instagram @kabarnegri.
Penumpang wanita yang membawa tiga anaknya itu pada awalnya mengadu kerana pemandu teksi itu membawa kereta berbeza daripada yang tertera dalam tempahan.
Pemandu itu menjelaskan bahawa kereta yang dipandu adalah miliknya dan data serta gambar pemandu masih sepadan dengan yang dipaparkan menerusi aplikasi.
Penumpang itu tidak menerima penjelasan tersebut lalu berkata-kata kasar kepada pemandu itu.
Salah seorang anak wanita itu turun daripada kereta dan berkata bahawa pemandu itu kurang ajar.

Walaupun sudah dipujuk sebaik mungkin, penumpang tersebut masih tidak dapat menerima penjelasannya.
Setelah pemandu itu enggan membawa mereka ke lokasi yang diminta, wanita itu menyiku dan meludahnya sebelum keluar daripada kereta.
Video tersebut mendapat perhatian netizen di ruangan komen.
“Sampai begitu sekali. Hanya perlu turun dan tidak perlu meludah. Tanya baik-baik kenapa nombor plat berbeza daripada paparan dalam aplikasi. Memang pemandu salah kerana berbeza,” kata seorang netizen. – AGENSI


Dua peniaga dikompaun angkara gagal pamer tanda harga
Oleh ISWAN SHAFIQ ISA

14 September 2022, 8:35 pm
SEBERANG PERAI – Dua peniaga dikompaun serta-merta setelah gagal mempamerkan tanda harga selain menggunakan alat timbang yang tamat tempoh ketika pemeriksaan Kementerian Perdagangan Dalam dan Hal Ehwal Pengguna (KPDNHEP) negeri, di sini hari ini.
Pada masa sama, ada peniaga yang disiasat dibawah Akta Perlindungan Pengguna 1999 kerana membuat promosi jualan yang dianggap boleh mengelirukan pengguna serta dinasihatkan untuk membuat penjelasan semula mengenai perkara tersebut.
Pengarah KPDNHEP negeri, S. Jegan berkata, peniaga yang gagal mempamerkan tanda harga itu telah dikompaun sebanyak RM300 dibawah Akta Kawalan Harga dan Antipencatutan 2011 manakala seorang lagi peniaga pula dikompaun sebanyak RM200 dibawah Akta Timbang dan Sukat 1972.
“Secara keseluruhannya, kebanyakan peniaga di sini yang hampir kesemuanya adalah warga tempatan mematuhi penandaan harga terhadap barangan yang dipamerkan untuk jualan dan hanya segelintir sahaja daripada mereka ini yang gagal berbuat demikian.
“Kebanyakan peniaga juga telah meletakkan tanda harga yang jelas pada barangan mereka terutamanya kain-kain dan pakaian agar pengguna dapat membuat perbandingan harga serta anggaran perbelanjaan menjelang sambutan Deepavali nanti,” katanya kepada pemberita selepas mengadakan sesi ‘walkabout’ pemantauan penandaan harga dan jualan murah yang berlangsung selama lima hari bermula hari ini di Dewan SP Arena, Seberang Jaya, hari ini.
Dalam perkembangan lain katanya, sebanyak 285 kes di bawah Akta Kawalan Harga dan Antipencatutan 2011 dengan nilai kompaun keseluruhan sebanyak RM86,100 telah direkodkan hasil daripada 41,544 pemeriksaan yang dijalankan di seluruh negeri ini sehingga semalam. – KOSMO! ONLINE


Ejen kosmetik diculik lelaki bersenjata mungkin dibawa ke Siam
Oleh ROHANA ISMAIL

14 September 2022, 6:39 pm
TUMPAT – Keluarga kepada seorang ejen jualan barangan kosmetik, Rosnazirah Mohd. Naim, 36, yang disyaki diculik dalam kejadian di Kampung Semat Jal, Wakaf Bharu di sini semalam tidak menolak kemungkinan wanita itu dibawa ke Thailand.
Seorang ahli keluarga mangsa yang enggan dikenali berkata, dakwaan tersebut berasas selepas kereta yang digunakan oleh kumpulan lelaki berkenaan ditemui berhampiran kawasan sebuah pangkalan haram di Sungai Golok dekat Pengkalan Kubor di sini.
“Tiada sebarang maklumat terbaru yang diterima oleh kami sebagai ahli keluarga.
“Saya berharap semua dapat mendoakan keselamatan Rosnazirah agar dia dapat ditemui dengan selamat,” katanya ketika dihubungi Kosmo! sebentar tadi.
Kosmo! Online hari ini melaporkan, seorang wanita dipercayai ejen kosmetik hilang selepas dipercayai diculik sekumpulan lelaki di rumahnya di Kampung Semat Jal, Wakaf Bharu di sini semalam.
Dalam kejadian kira-kira pukul 4.10 petang itu, mangsa disyaki dibawa lari dengan menaiki kereta jenis Toyota Vios.

Suspek yang terlibat dalam kes itu juga dipercayai menggunakan senjata semasa membawa lari mangsa terus ke arah Wakaf Bharu di sini.
Ketua Polis Daerah Tumpat, Asisten Komisioner Amran Dollah berkata, pihaknya menerima laporan dan mengesahkan kejadian tersebut. – KOSMO! ONLINE


RM 482 JUTA LESAP ANGKARA SCAMMER
Oleh KOSMO!

14 September 2022, 6:56 pm


Keadaan Najib umpama `bom jangka’ – Muhammad Shafee
Oleh NUZULSHAM SHAMSUDDIN

14 September 2022, 6:53 pm
KUALA LUMPUR – Mahkamah Tinggi di sini hari ini diberitahu keadaan kesihatan bekas Perdana Menteri, Datuk Seri Najib Tun Razak yang kini sedang menjalani rawatan dan pemeriksaan di Wad 21, Hospital Kuala Lumpur (HKL) tidak ubah seperti `bom jangka’.
Peguam Tan Sri Muhammad Shafee Abdullah berkata ia berikutan masalah ulser dalam perut yang dihadapi Ahli Parlimen Pekan itu sejak sekian lama.
“Najib ada sejarah berkaitan ulser dan kira-kira tiga bulan lalu, keadaannya berada di tahap kritikal. Tahap hemoglobin (sel darah merah) Najib turun ke tahap sangat rendah dan keadaannya pada ketika itu seperti bom jangka. Pendarahan tersebut boleh menyebabkannya diserang angin ahmar.
“Pihak hospital sedang menjalankan beberapa ujian terhadap Najib untuk menentukan sama ada masalah tekanan darah yang dihadapinya mempunyai kaitan dengan masalah ulser ini,” kata peguam itu.
Hakim Datuk Collin Lawrence Sequerah kemudian bertanyakan kepada Muhammad Shafee adakah perubahan jenis ubat bagi merawat tekanan darah tinggi Najib menjadi punca kepada masalah kesihatan yang dihadapi oleh anak guamnya itu.
“Ya. (Najib) diberikan ubat yang sama tetapi ada yang ubat `original’, ada yang generik. Ubat generik tidak begitu yang berkesan seperti yang `original’. Sekarang, Najib telah diberikan ubat yang `original’ dan tekanan darahnya sudah mulai menurun tetapi masih belum berada di tahap yang memuaskan,” ujar Muhammad Shafee.

Pada prosiding yang sama, Muhammad Shafee turut mengemukakan sijil cuti sakit Najib yang dikeluarkan oleh Jabatan Penjara Malaysia dan ditandatangani oleh Pakar Perubatan Klinikal.
Sijil tersebut menyatakan Najib tidak boleh menghadiri prosiding perbicaraannya selama dua hari bermula hari ini. Sehubungan itu, perbicaraan kes itu akan bersambung 26 September ini.
Semasa prosiding pendakwaan yang dikendalikan oleh Timbalan Pendakwa Raya, Ahmad Akram Gharib tidak mengemukakan sebarang bantahan memandangkan sijil sakit berkenaan dikeluarkan dan disahkan oleh pegawai perubatan kerajaan. – KOSMO! ONLINE


Banduan diseksa dengar lagu Baby Shark berjam-jam meninggal dunia
Oleh KOSMO!

14 September 2022, 5:30 pm
WASHINGTON – Seorang banduan di Oklahoma, Amerika Syarikat yang mendakwa bahawa kakitangan penjara menyeksa tahanan dengan memaksa mereka berada dalam posisi tertekan dan memasang lagu kanak-kanak popular, Baby Shark selama berjam-jam, ditemui mati dalam sel penjaranya, lapor saluran berita NBC News semalam.
Seorang pengawal penjara yang melakukan pemeriksaan di penjara itu mendapati John Basco, 45, tidak bertindak balas sekitar pukul 3.50 pagi (waktu tempatan) Ahad lalu, kata pegawai Pusat Tahanan Daerah Oklahoma dalam satu kenyataan.
Kakitangan perubatan dipanggil dan melakukan usaha menyelamatkan Basco tetapi dia disahkan meninggal dunia sejurus selepas pukul 4 pagi (waktu tempatan). Keluarganya dimaklumkan mengenai kematian mangsa, kata kenyataan itu.
Punca kematian tidak didedahkan dan pegawai pusat tahanan tidak segera membalas permintaan untuk mengulas insiden itu.
Basco ialah seorang daripada empat banduan yang memfailkan tuntutan undang-undang hak sivil persekutuan tahun lalu. Mereka mendakwa pegawai penjara menggunakan kekerasan dan taktik disiplin berlebihan yang disifatkan sebagai ‘peristiwa penyiksaan’.
Defendan kes itu adalah Syerif Daerah Oklahoma, Tommie Johnson III, Lembaga Pesuruhjaya Daerah dan dua bekas pegawai penjara.

Menurut perbicaraan mahkamah, Basco dan banduan bernama Daniel Hedrick terpaksa berdiri dalam keadaan tertekan semasa mendengar lagu kanak-kanak yang popular pada 2019 itu pada waktu berbeza sekitar akhir tahun 2019.
Seorang lagi banduan, Joseph Mitchell ditarik dari selnya pada November 2019 dan diletakkan di dalam sebuah bilik di mana dia dipaksa berada dalam ‘kedudukan tekanan berdiri’ selama tiga hingga empat jam, manakala tangannya digari ke belakang, demikian menurut dokumen mahkamah.
Pengawal penjara kemudian memainkan lagu Baby Shark berulang kali dengan kuat sehingga bergema.
Menurut fail mahkamah, banduan Ja’Lee Foreman Jr. tidak dipaksa untuk mendengar lagu itu, tetapi dia diletakkan dalam keadaan tertekan dan kemudiannya dipaksa berlutut dan dihempas ke dinding oleh seorang pegawai sebelum diludah oleh pengawai lain.
Peguam Daerah Oklahoma, David Prater mendakwa dua bekas pekerja penjara itu dan penyelia mereka dengan salah laku kekejaman pada Oktober 2020.
Seorang peguam yang mewakili Basco, Cameron Spradling dalam hantaran di Twitter berkata, kematian anak guamnya adalah ‘misteri’ dan menyatakan bahawa Basco adalah banduan ke-14 yang mati di penjara itu tahun ini. – AGENSI


Lelaki kecewa isteri tidak hargai kejutan kek beserta lilin sambut hari lahir
Oleh KOSMO!

14 September 2022, 7:00 pm
JAKARTA – Seorang wanita di Indonesia menjadi mangsa kecaman netizen apabila dia enggan melayan permintaan suami yang mahu menyambut hari lahir bersama-sama, lapor laman Suara semalam.
Menerusi rakaman video yang dimuat naik di laman Instagram, kelihatan seorang lelaki bersongkok membawa pinggan berisi kek dan lilin yang dinyalakan menuju ke bilik isterinya.
Apabila pintu diketuk, wanita itu membuka pintu dan melihat suaminya memegang kek serta meminta dia keluar untuk meraikan hari lahir bersama.
Bagaimanapun, wanita itu enggan keluar walau dipujuk beberapa kali dengan alasan malu dirakam dalam video.
Akhirnya, suami wanita itu putus asa dan melemparkan pinggan berisi kek ke luar pintu rumah sebelum video tamat.
Rata-rata pengguna media sosial mengkritik sikap wanita itu yang dikatakan tidak wajar terhadap usaha yang dilakukan oleh suaminya.

“Sepatutnya rasa bersyukur suami masih ingat tarikh hari lahir dan cuba membuat kejutan romantis,” komen seorang pengguna media sosial.
“Mungkin isterinya memang ada perangai anti kamera,” tulis seorang lagi.
Video tersebut tular dan meraih hingga melebihi 4,200 tanda suka. – Agensi


Lagu nasyid untuk semua– Hafiz Hamidun
Oleh HAYATI KARIM

14 September 2022, 6:28 pm
KUALA LUMPUR – Penyanyi dan komposer, Hafiz Hamidun berpendapatan tidak wajar untuk eksklusifkan lagu nasyid hanya untuk penggiat nasyid sahaja.
Sebaliknya, kata bekas anggota kumpulan nasyid UNIC itu, lagu nasyid adalah untuk semua tidak kira latarbelakang mahupun genre yang dibawakan oleh penyanyi itu.
“Jangan eksklusifkan lagu nasyid hanya untuk penggiat nasyid, kita patut jemput semua orang menyanyikan lagu nasyid.
“Tidak semestinya jika penyanyi yang tidak bertudung tidak boleh menyanyi lagu ketuhanan kerana syurga adalah untuk semua orang,” ujar Hafiz melontarkan pandangan peribadinya.
Hafiz berkata demikian apabila diminta mengulas berkenaan isu yang dibangkitkan anggota kumpulan Rabbani, Azadan.
Azadan menerusi media sosial mempersoalkan kemenangan Datin Alyah menerusi lagu Thank You Allah dalam kategori Lagu Nasyid Terbaik di AIM 23 yang berlangsung kelmarin.

Malah, Azadan turut mencadangkan agar diwujudkan kategori Lagu Religi dalam AIM kerana berpendapat lagu religi (ketuhanan) berbeza dengan nasyid.
Dalam pada itu, Hafiz berpandangan tidak ada keperluan untuk mengadakan pembahagian atau mewujudkan kategori baharu iaitu Lagu Religi dalam AIM kerana teras lagunya adalah sama.
“Tidak perlu pun untuk membahagikan atau membezakan lagu religi dan lagu nasyid sebab terasnya sama iaitu lagu tentang ketuhanan.
“Jika begitu, kumpulan Rabbani tidak boleh menyanyikan lagu patriotik atau irama Malaysia kerana itu bukannya genrenya? Tidak bolehlah begitu.
“Di Indonesia tiada istilah lagu nasyid seperti di sini. Sebaliknya, semua penyanyi wajib ada lagu religi untuk disiarkan ketika bulan Ramadan.
“Bagi saya itu satu polisi yang bagus, Malaysia juga patut ke arah itu. Jadi buat apa hendak letakkan sempadan atau halangan pada genre lagu, biarlah irama nasyid itu diraikan oleh semua orang,” tutur Hafiz.
HAFIZ HAMIDUN (dua dari kiri) bersama anggota kumpulan nasyid UNIC yang bakal memgadakan konsert REUNIC pada 8 Oktober depan – Foto AFIQ RAZALI
Menyentuh tentang kemenangan Alyah dalam kategori Lagu Nasyid, Hafiz yang juga salah seorang juri untuk AIM 23 menjelaskan, tiada isu perlu dibangkitkan kerana lagu Thank You Allah dinilai oleh juri profesional.
“Saya dan salah seorang anggota kumpulan Rabbani (bukan Azadan) merupakan juri AIM 23, jadi saya tidak faham mengapa Azadan menyuarakan kenyataan seperti itu, mungkin sekadar pendapat peribadinya.
“Jujurnya, setiap lagu dinilai secara profesional dan terdapat kriteria yang perlu diambil kira seperti melodi dan perkara- perkara lain.
“Mungkin juga sudah rezeki lagu itu sendiri, jadi kita perlu berlapang dada dan mengambil positif pesaingan daripada penyanyi genre lain,” ujar Hafiz.
Sementara itu, Hafiz bakal muncul bersama kumpulan UNIC dalam konsert REUNIC The Finale sempena ulang tahun ke-20 kumpulan nasyid tersebut di Zepp Kuala Lumpur pada 8 Oktober depan. – KOSMO! ONLINE.


Datuk bandar di Perancis enggan kibar bendera separuh tiang buat Ratu Elizabeth II
Oleh KOSMO!

14 September 2022, 6:00 pm
PARIS – Beberapa datuk bandar berhaluan kiri di Perancis mengumumkan tidak akan mengibarkan bendera separuh tiang di bandar mereka sebagai penghormatan kepada mendiang Ratu Elizabeth II, lapor laman berita RT semalam.
Meskipun Presiden Perancis, Emmanuel Macron merupakan antara pemimpin dunia yang mengucapkan takziah di atas kemangkatan Ratu Elizabeth II dan mengibarkan bendera separuh tiang di kediaman rasminya, Istana Elysee, tidak semua pemimpin negara itu bersetuju dengan tindakan tersebut.
Datuk Bandar Bourges, Yann Galut berkata,  perbuatan mengibarkan bendera separuh tiang buat monarki asing adalah tidak masuk akal.
“Negara ini berstatus republik, mengapa saya perlu memberi penghormatan kepada monarki luar?
“Saya bersimpati atas kehilangan rakyat Britain tetapi saya tidak akan mengibarkan bendera Perancis separuh tiang di bandar ini,” tegas Galut.
 Datuk Bandar  Faches-Thumesnil, Patrick Proisy pula berkata,  tindakan mengibarkan bendera separuh tiang untuk  monarki bertentangan dengan negara republik itu yang mengutamakan  kesaksamaan, kebebasan dan persaudaraan.

Tidak jelas sama ada datuk-datuk bandar yang berdegil akan menghadapi sebarang hukuman kerana keingkaran mereka.
Namun,  Timbalan Ketua Persatuan Datuk Bandar Perancis, Philippe Laurent memberi amaran bahawa mereka mungkin berdepan risiko digantung tugas. – Agensi


Buruh, peniaga kosmetik menangis terlepas tali gantung
Oleh FARAHWAHIDA AHMAD

14 September 2022, 5:41 pm
MUAR – Seorang buruh kasar dan seorang peniaga kosmetik dibebaskan dan dilepaskan tanpa dipanggil membela diri oleh Mahkamah Tinggi Muar di sini hari ini atas pertuduhan mengedar dadah, empat tahun lalu.
Hakim Datuk Abu Bakar Katar membuat keputusan itu selepas mendapati pihak pembelaan berjaya menimbulkan keraguan munasabah terhadap kes pendakwaan.
Sejurus keputusan dibacakan, tertuduh, Lai Ching Wei, 38, dan Te Lay Ling, 35, menangis dan memeluk barisan peguam bela yang mewakili mereka.
Mengikut pertuduhan, kedua-dua tertuduh didakwa bersama seorang lagi tertuduh, Tee Siang Ti yang meninggal dunia ketika dalam tahanan penjara akibat Covid-19 mengedar 523 gram (g) heroin dan morphine.
Mengikut fakta kes, dadah berkenaan dijumpai di bilik utama rumah tersebut namun ketika ditahan Ching Wei berada di luar bilik utama manakala Lay Ling berada di dapur.
Hasil pemeriksaan tidak menjumpai dadah pada badan kedua-dua orang kena tuduh (OKT).

Pihak pembelaan mengutarakan bahawa terdapat orang-orang lain yang mempunyai akses ke dalam rumah tersebut kerana terdapat asid deoksiribonukleik (DNA) lelaki dan perempuan lain selain OKT-OKT di dalam rumah tersebut.
Ketiga-tiga tertuduh diwakili peguam G.Subramaniam Nair, Selvanteran Segaran dan Dhanesh Subramaniam Nair manakala pendakwaan dikendalikan oleh Timbalan Pendakwa Raya, Muhammad Azfar Mahmod. -KOSMO! ONLINE


Netizen teruja polis wanita miliki punggung mirip Kim Kardashian
Oleh KOSMO!

14 September 2022, 7:30 pm
PARIS – Seorang polis wanita di Perancis menjadi sensasi internet apabila bentuk punggungnya yang dikatakan sama seperti milik selebriti Amerika Syarikat (AS), Kim Kardashian, lapor portal berita MailOnline semalam.
Kelibat polis wanita itu dirakam semasa proses penahanan seorang doktor gigi dan bapanya atas dakwaan menjalankan prosedur haram.
Pengguna media sosial menjadi ‘gila’ melihat kembar Kim yang bertanggungjawab mengiringi suspek, Lionel Guedj dan bapanya, Carnoy semasa tiba di mahkamah.
“Tolong beritahu di  wilayah manakah anggota  polis ini bertugas? Saya sanggup ditangkap oleh dia,” komen seorang pengguna media sosial.
Sementara itu, ada juga netizen yang mempersoalkan kesahihan gambar yang disebarkan dan tidak menolak dakwaan mungkin ia sengaja disunting menggunakan aplikasi Photoshop.
Namun, ada pihak yang dengan pantas menemui video rakaman semasa polis wanita itu bertugas dan mengesahkan gambar yang kelihatan seperti Kim itu adalah asli. – Agensi


Raja Charles III naik darah dakwat pen bocor terkena tangan
Oleh KOSMO!

14 September 2022, 6:30 pm
LONDON –  Monarki Britain, Raja Charles III menjadi tumpuan pengguna media sosial apabila rakaman video menunjukkan baginda melepaskan kemarahan hanya kerana dakwat  pen yang digunakan bocor , lapor portal berita MailOnline semalam.
Menerusi video tular berkenaan, Charles dikatakan sedang duduk dan bersedia untuk menurunkan tanda tangan pada buku kehadiran diraja di Istana Hillsborough, Ireland Utara.
Semasa baginda mula menulis tanda tangan, dakwat pen tersebut bocor dan mengenai tapak tangannya.
“Beta sangat tidak berkenan dengan kejadian seperti ini.
“Setiap kali beta mahu menurunkan tanda tangan, pasti pen yang diberi akan bocor,” getus Charles sambil mengelap tapak tangannya dengan sapu tangan.
Isterinya, Camilla menenangkan keadaan apabila meminta baginda beralih dan menukar pen dengan segera sebelum menurunkan tanda tangannya pada buku tersebut sementara Charles menenangkan diri.

Hanya tiga hari sebelum itu, Charles dirakam dalam situasi berang serupa apabila menyuruh pembantu diraja membersihkan meja yang menjadi lokasi baginda menandatangani Proklamasi Pertabalan yang secara rasmi menjadikannya monarki  baharu United Kingdom (UK) dan Komanwel. – Agensi


JPJ serbu syarikat Pengendali Perniagaan Pengantaraan tamat tempoh
Oleh MOHD. HUSNI MOHD. NOOR

14 September 2022, 4:28 pm
PUTRAJAYA – Jabatan Pengangkutan Jalan (JPJ) menyerbu sebuah syarikat Pengendali Perniagaan Pengantaraan (EHO) di Bukit Bintang, Kuala Lumpur pada 7 September lalu kerana beroperasi dengan lesen perniagaan pengantara yang telah tamat tempoh.
Ketua Pengarahnya, Datuk Zailani Hashim berkata, siasatan mendapati, syarikat berkenaan mengendalikan aplikasi e-hailing dikenali sebagai InDriver.
Beliau berkata, serbuan dilakukan hasil risikan dan maklumat oleh Agensi Pengangkutan Awam Darat Malaysia (APAD).
“Kami telah menyita beberapa peralatan komputer dan barangan pengiklanan operasi syarikat untuk siasatan lanjut seperti yang diperuntukkan di bawah Seksyen 222, Akta Pengangkutan Awam Darat (APAD) 2010.
“Tindakan itu juga selaras dengan Seksyen 12A APAD 2010, iaitu Syarikat disyaki mengendalikan atau mengadakan perniagaan pengantaraan tanpa lesen pengantara yang sah dan boleh disabitkan hukuman di bawah Seksyen 12A (1)(8).
“Jika sabit kesalahan, syarikat boleh didenda tidak melebihi RM500,000 atau dipenjarakan selama tempoh tidak melebihi tiga tahun atau kedua-duanya sekali, jikalau didapati bersalah,” katanya menerusi kenyataan hari ini.

Katanya, pihaknya akan terus memantau perkhidmatan EHO yang dilaksanakan secara berterusan bagi mengesan mana-mana syarikat yang mengendalikan perniagaan pengantara tanpa lesen dan kenderaan-kenderaan perkhidmatan e-Hailing yang tidak mematuhi peraturan dan undang-undang di bawah akta sedia ada.
Zailani berkata, beliau ingin menasihatkan kepada mana-mana syarikat yang hendak menjalankan perniagaan pengantara dan pemandu-pemandu kenderaan e-Hailing supaya berdaftar serta dilesenkan di bawah APAD atau Lembaga Pelesenan Kenderaan Perdagangan (LPKP).
“SelaIn itu, orang awam yang menjadi penumpang perkhidmatan kenderaan e-Hailing ini juga adalah dinasihatkan untuk memastikan aplikasi tersebut adalah berdaftar serta dilesenkan supaya penumpang akan mendapat jaminan perlindungan insurans semasa menggunakan perkhidmatan tersebut,” katanya. – KOSMO! ONLINE


Pekerja pelantar minyak maut kemalangan, rakan kritikal
Oleh MOHD AZLI ADLAN

14 September 2022, 4:54 pm
SETIU – Seorang pekerja pelantar minyak maut manakala rakannya kritikal selepas kereta jenis Proton Waja dinaiki mereka bertembung dengan sebuah kenderaan pacuan empat roda, Toyota Hilux di Jalan Kota Bahru-Kuala Terengganu berhampiran Kampung Setia Jaya, Merang di sini hari ini.
Dalam kemalangan pada pukul 10.40 pagi itu, mangsa, Mohamed Azmi Zakaria, 39, yang berasal dari Kampung Putera Jaya, Permaisuri di sini meninggal dunia akibat kecederaan parah di beberapa anggota badan.
Ketua Polis Daerah Setiu, Deputi Superintendan Afandi Hussin berkata, rakan mangsa, Mohd. Ridzuan Yahaya yang memandu kereta Proton Waja itu pula cedera parah.
“Sewaktu kejadian, mereka dikatakan dalam perjalanan ke Kuala Terengganu dari Kampung Pak Kancil di sini.
“Sebaik tiba di lokasi kejadian, kereta Proton Waja dinaiki mereka dikatakan tiba-tiba hilang kawalan lalu terbabas ke laluan bertentangan,” katanya ketika dihubungi Kosmo! di sini hari ini.
Afandi berkata, kereta dinaiki kedua-dua mangsa itu kemudiannya bertembung dengan kenderaan Toyota Hilux dinaiki tiga beranak.

Beliau berkata, mayat Mohamed Azmi yang tersepit di tempat duduk penumpang hadapan telah dihantar ke Unit Forensik Hospital Setiu di sini untuk tindakan lanjut.
“Mohd. Ridzuan pula dikejarkan ke unit rawatan rapi hospital sama dan keadaannya kini dilaporkan kritikal.
“Pemandu Toyota Hilux berusia 58 tahun dan dua anak lelakinya berusia 18 dan 32 tahun pula cuma cedera ringan,” katanya. – KOSMO! ONLINE


Naikkan harga getah, kawal getah sintetik
Oleh MOHD. RIFAAT ABD. HAMID

14 September 2022, 5:17 pm
ALOR SETAR – Ahli Parlimen Sik, Ahmad Tarmizi Sulaiman menggesa kerajaan supaya menaikkan harga lantai Insentif Pengeluaran Getah (IPG) kepada RM3.50 sekilogram dengan kadar segera.
Ahmad Tarmizi turut meminta kerajaan menerusi agensi terlibat dalam industri getah membuat kawalan terhadap getah sintetik yang dihasilkan secara besar-besaran.
“Melihat kepada perkembangan semasa harga getah yang turun sehingga RM2.30 sekilogram (kg), kita bimbang dengan nasib dan kepayahan penoreh di seluruh negara terutama dari daerah Sik, Baling dan Padang Terap di negeri ini kerana rata-rata adalah masyarakat kampung.
“Tambahan pula keadaan ekonomi semasa yang tidak menentu dan harga barangan terus mengalami kenaikan turut menekan penoreh getah untuk menampung kehidupan seharian,” katanya dalam satu kenyataan di sini hari ini.
Katanya lagi, kehidupan penoreh getah yang terdiri daripada golongan usia emas kian terhimpit bahkan mendepani cabaran kemelut kewangan keluarga bagi rawatan perubatan.
“Pendapatan penoreh terjejas tambahan pula pada musim hujan yang berpanjangan dan menyebabkan aktiviti harian mencari nafkah tidak dapat diteruskan.

“Ini berdasarkan laporan cuaca oleh Jabatan Meteorologi yang menjangkakan negara akan mengalami hujan lebat berterusan mulai pertengahan November ini sehingga boleh membawa kepada banjir besar pada penghujung bulan berkenaan,” ujarnya. – KOSMO! ONLINE


Status dimuat naik MB Kedah hanya seloka, gurauan
Oleh MOHD. RAFIE AZIMI

14 September 2022, 4:33 pm
ALOR SETAR – Menteri Besar, Datuk Seri Muhammad Sanusi Md. Nor menyifatkan beberapa status yang dimuat naik di akaun Facebooknya kebelakangan ini hanyalah seloka dan gurauan semata-mata.
Beliau yang juga Presiden Persatuan Bola Sepak Kedah (KFA) berkata, seloka serta gurauan yang dimuat naik itu bagaimanapun terselit mesej tertentu untuk dijadikan bahan berfikir.
“Tafsir sendiri-sendirilah (status dimuat naik di Facebook), tak ada kaitan dengan yang hidup dan mati. Semua hantaran itu seloka dan gurauan sahaja tetapi ada selit mesej dan bahan untuk berfikir.
“Janganlah kita seronok kerana menang dan berdukacita kerana kalah tanpa memikirkan ibrah atau pengajaran daripada kejadian itu. Kena fikir dan renung balik yang menang siapa dan yang kalah siapa?
“Selain itu kena tengok juga kenapa kita kalah dan kenapa kita menang? Begitu juga macam mana boleh menang?,” katanya pada sidang akhbar selepas mempengerusikan mesyuarat Exco di Wisma Darul Aman di sini hari ini.
Beberapa status dimuat naik Muhammad Sanusi kebelakangan ini menjadi tumpuan peminat bola sepak tanah air setelah beliau secara berterus-terang menyatakan sokongannya kepada Terengganu FC dalam final Piala FA menentang Johor Darul Ta’zim (JDT), Sabtu lalu.

Selepas mengucapkan tahniah sambil menempelak pemain JDT kerana didakwa tidak pandai cakap Johor, Muhammad Sanusi hari ini menukilkan pula pantun berbunyi kalau takut dilambung ombak, jangan berumah di tepi pantai, disangka ayamnya menang pak kadok melompat bersorak, disuruh berkokok nak bunyi eerrkkk! pun tak pandai.
Dalam pada itu, Muhammad Sanusi mendakwa, beliau tidak mempunyai niat untuk memecah belahkan mana-mana pihak dengan status-status dimuat naiknya itu. – KOSMO! ONLINE


Pekerja pelantar minyak maut kemalangan, rakan kritikal
Oleh MOHD AZLI ADLAN

14 September 2022, 4:37 pm
SETIU – Seorang pekerja pelantar minyak maut manakala rakannya kritikal selepas kereta jenis Proton Waja dinaiki mereka bertembung dengan sebuah kenderaan pacuan empat roda, Toyota Hilux di Jalan Kota Bahru – Kuala Terengganu berhampiran Kampung Setia Jaya, Merang di sini hari ini.
Dalam kemalangan pada pukul 10.40 pagi itu, mangsa, Mohamed Azmi Zakaria, 39, yang berasal dari Kampung Putera Jaya, Permaisuri di sini meninggal dunia akibat kecederaan parah di beberapa anggota badan.
Ketua Polis Daerah Setiu, Deputi Superintendan Afandi Hussin berkata, rakan mangsa, Mohd. Ridzuan Yahaya yang memandu kereta Proton Waja itu pula cedera parah.
“Sewaktu kejadian, mereka dikatakan dalam perjalanan ke Kuala Terengganu dari Kampung Pak Kancil di sini.
“Sebaik tiba di lokasi kejadian, kereta Proton Waja dinaiki mereka dikatakan tiba-tiba hilang kawalan lalu terbabas ke laluan bertentangan,” katanya ketika dihubungi Kosmo! di sini hari ini.
Afandi berkata, kereta dinaiki kedua-dua mangsa itu kemudiannya bertembung dengan kenderaan Toyota Hilux dinaiki tiga beranak.

Beliau berkata, mayat Mohamed Azmi yang tersepit di tempat duduk penumpang hadapan telah dihantar ke Unit Forensik Hospital Setiu di sini untuk tindakan lanjut.
“Mohd. Ridzuan pula dikejarkan ke unit rawatan rapi hospital sama dan keadaannya kini dilaporkan kritikal.
“Pemandu Toyota Hilux berusia 58 tahun dan dua anak lelakinya berusia 18 dan 32 tahun pula cuma cedera ringan,” katanya. – KOSMO! ONLINE


Korek ‘tahi telinga’ jejaskan kesihatan
Oleh KOSMO!

14 September 2022, 5:11 pm
PETALING JAYA – Membersihkan ‘tahi telinga’ merupakan satu perbuatan yang tidak perlu dilakukan kerana bakal membahayakan kesihatan organ tersebut.
Satu perkongsian melalui Facebook Medical Mythbusters Malaysia menjelaskan, aktiviti tersebut tidak perlu dilakukan yang mana ‘tahi telinga’ yang ada itu tidak perlu dibuang.
“Masih ramai kurang sedar mengenainya, anda hanya perlu bersihkan menggunakan lap yang bersih pada bahagian cuping telinga dan luaran sahaja.
“Tidak perlu menggunakan alat untuk membersihkan telinga seperti cotton bud atau besi pengorek,” jelasnya.
Tambah perkongsian tersebut, tabiat berkenaan hanya akan mendatangkan risiko kecederaan kepada salur telinga dan boleh menyebabkan risiko jangkitan pada telinga serta boleh mengakibatkan ear wax lebih masuk ke dalam.
“Anda hanya perlu dapatkan pemeriksaan telinga bersama doktor.

“Doktor akan lakukan pemeriksaan dan beritahu bahawa telinga anda perlu dicuci di hospital atau klinik, atau boleh dirawat dengan ubat titis sahaja,” tulis hantaran itu lagi. – KOSMO! ONLINE.


4 negeri dijangka ribut petir petang ini
Oleh KOSMO!

14 September 2022, 4:59 pm
PETALING JAYA – Amaran ribut petir, hujan lebat dan angin kencang dijangka berlaku di empat negeri menjelang petang nanti.
Jabatan Meteorologi Malaysia (MetMalaysia) berkata, antara negeri terlibat adalah Terengganu (Kemaman), Pahang (Tanah Tinggi Cameron, Lipis, Raub, Kuantan, Pekan dan Rompin), Johor (Segamat dan Mersing) serta Sabah iaitu di Pantai Barat (Papar, Putatan, Penampang, Kota Kinabalu, Tuaran dan Kota Belud), Sandakan (Kinabatangan) dan Kudat.
“Amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam. Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran.
“Amaran tersebut dijangka berlaku sehingga pukul 6.00 petang Rabu, 14 September 2022,” jelas MetMalaysia di laman Facebook rasminya sebentar tadi. – KOSMO! ONLINE


Najib tidak ceria seperti sebelum ini – Muhammad Shafee
Oleh NUZULSHAM SHAMSUDDIN

14 September 2022, 4:35 pm
KUALA LUMPUR – Bekas Perdana Menteri, Datuk Seri Najib Tun Razak dilihat tidak seperti biasa apabila tidak ceria seperti mana sebelum ini.
Perkara itu dimaklumkan peguamnya, Tan Sri Muhammad Shafee Abdullah ketika ditemui selepas prosiding kes perbicaraan pertuduhan menggunakan kedudukannya mendapatkan suapan berjumlah RM2.3 bilion daripada dana 1Malaysia Development Berhad (1MDB) di Mahkamah Tinggi di sini hari ini.
“Beliau tidak kelihatan seperti biasa, tidak seceria seperti sebelum ini,” katanya.
Menurutnya lagi, setakat hari ini tiada sebarang petunjuk Najib akan dipindahkan ke Institut Jantung Negara (IJN).
Terdahulu semasa prosiding, Najib yabng sebelum ini dilaporkan mengalami masalah tekanan darah, masih lagi menerima rawatan dan menjalani beberapa ujian kesihatan di Hospital Kuala Lumpur (HKL).
Muhammad Shafee memberitahu, tekanan darah Najib sudah turun tetapi belum berada pada tahap yang memuaskan walaupun selepas diberikan ubat bagi penyakit darah tinggi yang asal.

Menurut Muhammad Shafee, Najib diberikan sijil cuti sakit selama dua hari sehingga esok.
Katanya, beliau dapat menemui anak guamnya hari ini yang ditempatkan di wad 21 dan mereka berbincang mengenai masalah kesihatan bekas Perdana Menteri itu, mengenai perjalanan kes dan langkah seterusnya yang akan diambil.
Sehubungan itu, Hakim Datuk Collin Lawrence Sequerah menetapkan perbicaraan bersambung pada  26 September ini.
Semalam media melaporkan Najib mungkin akan dirujuk ke Institut Jantung Negara (IJN) ekoran tekanan darahnya tidak stabil.
Najib, 69, sedang dibicarakan terhadap empat pertuduhan menggunakan kedudukannya mendapatkan suapan berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah sama.
Ahli Parlimen Pekan itu didakwa melakukan perbuatan itu di AmIslamic Bank Berhad, Bukit Ceylon di sini di antara 24 Februari 2011 dengan 19 Disember 2014 manakala bagi semua pertuduhan pengubahan haram di antara 22 Mac 2013 dengan 30 Ogos 2013, di lokasi sama. – KOSMO! ONLINE


Google, Meta didenda lebih RM321 juta di Korea Selatan
Oleh KOSMO!

14 September 2022, 4:47 pm
SEOUL – Korea Selatan mendenda Google dan Meta lebih AS$71 juta (RM321.38 juta) secara kolektif kerana mengumpul maklumat peribadi pengguna tanpa kebenaran bagi tujuan pengiklanan, kata pihak berkuasa teknologi maklumat negara berkenaan hari ini.
Denda itu adalah yang tertinggi melibatkan isu perlindungan data di Korea Selatan.
Siasatan mendapati dua gergasi teknologi Amerika Syarikat itu telah “mengumpul dan menganalisis” data pengguna serta memantau penggunaan laman web dan aplikasi oleh mereka, kata Suruhanjaya Perlindungan Maklumat Peribadi.
“Data ini digunakan untuk mengagak minat pengguna atau digunakan untuk iklan online yang bersesuaian,”  katanya sambil menambah, Google mahupun Meta tidak memaklumkan dengan jelas kepada pengguna Korea Selatan tentang amalan tersebut atau mendapatkan persetujuan mereka terlebih dahulu.
Akibatnya, Google didenda AS$49.7 juta (RM224.97 juta) dan Meta AS$22.1 juta (RM100 juta).
“Ini adalah denda terbesar bagi pelanggaran Akta Perlindungan Maklumat Peribadi,” kata suruhanjaya itu dalam satu kenyataan.

Menurutnya, majoriti pengguna internet di Korea Selatan iaitu 82 peratus untuk Google dan 98 peratus untuk Meta, tanpa sedar telah membenarkan kedua-dua syarikat itu mengumpul data tentang penggunaan internet mereka.
Tahun lepas, Korea Selatan mendenda Google hampir AS$180 juta (RM814.7 juta) kerana menyalahgunakan dominasinya dalam sistem pengendalian mudah alih dan pasaran aplikasi, dengan mengatakan ia menghalang dalam persaingan pasaran. – AFP


Bomba Perak kenal pasti lokasi sesuai ‘pendaratan helikopter’
Oleh ASLIZA MUSA

14 September 2022, 5:25 pm
IPOH – Jabatan Bomba dan Penyelamat Malaysia (JBPM) Perak sedang mengenal pasti lokasi sesuai di sepanjang laluan Simpang Pulai-Cameron Highlands untuk dijadikan ‘landing point’ atau titik pendaratan helikopter.
Pengarah JBPM negeri, Azmi Osman berkata, langkah itu bagi meningkatkan kesiapsiagaan pasukan penyelamat dalam menghadapi bencana terutama runtuhan tanah atau kemalangan besar terutama ketika menghadapi Monsun Timur Laut (MTL).
Katanya, kajian berkaitan lokasi-lokasi sesuai itu dijangka siap hujung bulan ini.
“Titik pendaratan yang dikenal pasti itu nanti akan memudahkan Unit Udara dalam membantu tugas menyelamat di mana apabila berlaku satu-satu insiden, kita akan cepat sampai (ke lokasi).
“Sekarang, kita sedang kenal pasti beberapa lokasi sesuai di sepanjang laluan itu (Simpang Pulai-Cameron Highlands). Kita kena buat kajian dahulu bagi melihat kesesuaiannya,” katanya pada sidang akhbar selepas Majlis Perhimpunan Bulanan JBPM Perak di Meru Raya di sini hari ini.
Menurut beliau, pihaknya juga sedang mengenal pasti lokasi tambahan untuk dijadikan titik pendaratan helikopter di sepanjang laluan Gerik-Jeli, Kelantan bagi tujuan sama.

Katanya, ketika ini hanya terdapat empat ke lima titik pendaratan helikopter di sepanjang laluan tersebut.
“Operasi untuk mengenal pasti titik pendaratan baharu ini akan mengambil kira beberapa faktor termasuk keluasan yang sesuai serta permukaan bumi,” katanya. – KOSMO! ONLINE


Profesor Asma dilantik Penasihat Sains, Teknologi dan Inovasi Negara
Oleh MOHD RIDZAUDDIN ROSLAN

14 September 2022, 3:58 pm
PUTRAJAYA – Presiden Akademi Sains Malaysia (ASM), Profesor Emerita Datuk Dr. Asma Ismail dilantik sebagai Penasihat Sains, Teknologi dan Inovasi (STI) Negara berkuat kuasa 23 Jun lalu.
Penasihat STI Negara bertanggungjawab mengemukakan dasar, strategi, prosedur dan langkah-langkah bagi meningkatkan pencapaian dan kelestarian negara dalam bidang berkenaan.
Perdana Menteri, Datuk Seri Ismail Sabri Yaakob berkata, pelantikan itu adalah tanggungjawab besar dan merupakan amanah perlu dilaksanakan sebaiknya ke arah merealisasikan Malaysia sebagai sebuah negara berteknologi tinggi menjelang tahun 2030.
“Pengalaman Prof. Asma selama lebih 30 tahun dalam bidang sains serta sokongan jaringan pakar ASM akan menjadi sumber rujukan kerajaan dalam menyelesaikan pelbagai isu semasa dengan lebih berkesan demi kesejahteraan Keluarga Malaysia.
“Ini adalah satu usaha untuk mengukuhkan tadbir urus kerajaan dalam bidang berkenaan selain beliau turut berperanan mengukuhkan hubungan antara kerajaan, saintis serta organisasi sains di dalam mahupun luar negara,” katanya dalam satu kenyataan di sini tadi.
Prof. Asma turut mencipta sejarah sebagai wanita pertama menjawat beberapa jawatan penting seperti Ketua Pengarah Pendidikan Tinggi (2014-2016), Pengerusi Majlis Agensi Kelayakan Malaysia (2019-2021), Naib Canselor Universiti Sains Islam Malaysia (USIM) pada tahun 2012 dan Universiti Sains Malaysia (USM) dari tahun 2016 hingga 2019.

Pada 24 Mac 2022, beliau telah menerima Anugerah Tokoh Akademik Negara ke-14.
Di peringkat antarabangsa, beliau dilantik sebagai ahli majlis Inter Academy Panel (IAP) berpusat di Itali yang dianggotai oleh 102 buah negara.
Prof. Asma turut menyertai The Academy of Sciences for the Developing World (TWAS) dan The Islamic World Academy of Sciences.
Selain itu beliau juga dipilih sebagai Ahli Kehormat Akademi Sains Perubatan Iran pada 2017. – KOSMO! ONLINE


Keperibadian Aman Shah disenangi wartawan senior
Oleh MOHD RASDAN AHMAD

14 September 2022, 4:23 pm
PETALING JAYA – Lagu raya berjudul Kepulangan Yang Dinanti serta filem epik ketenteraan Darah Satria ternyata telah mengukir nama pelakon veteran Allahyarham Aman Shah.
Aman Shah atau nama sebenarnya Aman Shah Abu Kassim juga turut terkenal dengan karekter yang sopan, bersahaja dan berbudi bahasa ketika bersama golongan media hiburan selama ini.
Karekter tersebut turut disenangi oleh kebanyakan wartawan walaupun menyentuh soal peribadi, namun Allahyarham tidak pernah melenting dan marah.
Bercerita pengalaman, wartawan senior, Muzlina Abu Bakar berkata, ketika awal 1980-an, Allahyarham pernah diwawancara ekslusif bersempena keluaran khas hari raya bersama Akhbar Mingguan Malaysia.
Muzlina berkata, ketika itu Allahyarham bersama dengan beberapa artis yang meningkat naik ketika itu diwawancara bersama di satu lokasi berhampiran Highland Tower sebelum bangunan tersebut runtuh pada awal 1990-an.
“Aman Shah ternyata mempunyai keperibadian yang amat sopan dan kaya dengan budi bahasa, dia akan menjawab semua soalan walaupun ia soalan yang sensitif.

“Tidak pernah melenting atau marah sekiranya menyentuh soal peribadi, terkenang pengalaman itu dan masih terbayang lagi tutur katanya,” ujar Muzlina kepada Kosmo! hari ini.
Tambah Muslina, kali terakhir bertemu penyanyi tersebut adalah pada tahun lalu di Perbadanan Filem Nasional (Finas), Hulu Kelang.
“Masa tu Alllahyarham bagi kad dia pada saya, walaupun sudah berpuluh tahun tidak jumpa tapi dia masih ingat nama saya.
“Saya sedikit terkilan sebab tidak sempat untuk menemubual beliau sebelum dijemput Ilahi hari ini,” jelasnya.
Terdahulu, Penyanyi dan pelakon, Aman Shah Abu Kassim disahkan meninggal dunia pada usia 68 tahun di Institut Jantung Negara (IJN) hari ini akibat komplikasi jantung. – KOSMO! ONLINE


Pencuri rantai emas dicekup orang awam
Oleh ISKANDAR SHAH MOHAMED

14 September 2022, 3:52 pm
SHAH ALAM – Seorang pekerja aksesori kereta tidak sempat ‘berjoli’ hasil curian dua rantai emas dari sebuah kedai emas di Seksyen 25, Taman Sri Muda di sini semalam apabila berjaya diberkas oleh orang ramai kira-kira pukul 12.30 tengah hari sebelum diserahkan kepada polis untuk tindakan lanjut.
Ketua Polis Daerah Shah Alam, Asisten Komisioner Mohd. Iqbal Ibrahim berkata, penahanan dilakukan selepas pihaknya menerima maklumat daripada seorang pekerja premis itu pukul 1.05 petang.
Kata beliau, wanita itu memaklumkan suspek yang berusia 34 tahun itu berjaya ditangkap selepas mencuri rantai emas di sebuah kedai di kawasan tersebut.
“Lelaki tersebut berjaya ditangkap dengan bantuan orang awam.
“Barang kemas yang dicuri suspek merupakan dua utas rantai yang berharga kira-kira RM1,500,” katanya dalam kenyataan hari ini.
Tambah Mohd. Iqbal, suspek direman selama tiga hari sehingga Jumaat ini bagi untuk membantu siasatan dan kes diklasifikasikan mengikut Seksyen 380 Kanun Keseksaan.

“Orang ramai yang mempunyai sebarang maklumat boleh menyalurkannya kepada Penolong Pegawai Penyiasat, Sarjan Shamsul Azeerin di talian 012-9802652,” katanya.
Terdahulu, tular dua video memaparkan polis menahan seorang lelaki yang dikatakan selepas mencuri emas di sebuah kedai di hadapan sebuah pusat beli belah di Taman Sri Muda itu. – KOSMO! ONLINE


Fasa 1 Suke bakal dibuka tak lama lagi
Oleh KOSMO!

14 September 2022, 4:14 pm
KUALA LUMPUR – Fasa pertama Lebuhraya Bertingkat Sungai Besi-Ulu Kelang (Suke) yang bermula dari persimpangan Kajang-Cheras sehingga persimpangan Bukit Antarabangsa sepanjang 16.6 kilometer (km) bakal dibuka kepada orang awam dalam masa terdekat.
Ketua Pegawai Eksekutif Kumpulan Projek Lintasan Kota Holdings Sdn. Bhd. (Prolintas), yang merupakan pengendali lebuh raya berkenaan, Datuk Mohammad Azlan Abdullah berkata, pelancaran fasa pertama Suke bakal disempurnakan oleh Menteri Kanan Kerja Raya, Datuk Fadillah Yusof pada malam esok.
Jelasnya, keseluruhan lebuh raya sepanjang 24.4 km bermula di Jalan Sri Petaling hingga Ulu Kelang yang menelan kos pembinaan RM5.7 bilion itu kini telah 98 peratus siap dan pembangunannya dijangka selesai pada suku tahun pertama 2023.
AZLAN
“Kami telah memohon kepada kerajaan supaya fasa pertama laluan ini dibuka terlebih dahulu dan Alhamdulillah telah diluluskan, jadi ia akan dibuka kepada awam dalam tempoh masa terdekat ini,” katanya pada sesi taklimat dan lawatan bersama media hari ini.
Azlan bagaimanapun enggan mengulas bila fasa pertama Suke boleh digunakan umum, kadar tol yang dikenakan atau sama ada ia boleh digunakan secara percuma pada peringkat awal.
“Semua ini hanya boleh diumumkan oleh Menteri,” ujarnya.

Menurut Azlan, berdasarkan kajian awal, Suke mampu mengurangkan kesesakan trafik di sepanjang Jalan Lingkaran Tengah 2 sebanyak 30 peratus, mengurangkan 30 peratus kesesakan trafik di Jalan Ampang dan 12 peratus lagi di Jalan Loke Yew pada waktu puncak.
“Jangkaan masa perjalanan melalui Suke adalah selama 25 minit, iaitu penjimatan 50 minit berbanding 75 minit perjalanan melalui jalan sedia ada.
SEBAHAGIAN daripada laluan Suke berhampiran Taman Tasik Tambahan memaparkan pemandangan latar langit pusat bandar Kuala Lumpur tanpa sebarang halangan.
“Lebuh raya ini dijangka akan digunakan oleh sekitar 80,000 kenderaan sehari apabila dibuka sepenuhnya kelak,” ujarnya.
Antara keistimewaan Suke ialah memiliki tanjakan ‘helikoidal’ pertama di Malaysia di persimpangan Cheras-Kajang, yang mendapat pengiktirafan Malaysia Book of Records serta Anugerah Reka Bentuk Lebuh Raya Dinamik daripada Lembaga Lebuhraya Malaysia.
Selain itu, ia memiliki struktur jejambat lebuh raya tertinggi bersegmen pada ketinggian 56.4 meter merentasi Transit Aliran Massa (MRT) Laluan Sungai Besi-Kajang dan Lebuhraya Cheras-Kajang, yang bersamaan dengan ketinggian bangunan 18 tingkat.


Pelajar lelaki trauma dibelasah, diugut rakan setingkatan
Oleh ASLIZA MUSA

14 September 2022, 4:15 pm
KUALA KANGSAR – Seorang pelajar lelaki tingkatan lima trauma selepas didakwa dibelasah dan diugut rakan setingkatan dalam kejadian di sebuah sekolah di sini kelmarin.
Kejadian berlaku pada pukul 10.30 pagi ketika mangsa berusia 17 tahun berada di tandas sekolah sebelum dia dihampiri rakan setingkatan dan berlaku salah faham.
Dalam insiden itu, mangsa mendakwa dicekik dan dipukul di bahagian muka dan telinga, ditolak ke dinding dan dipukul di dada sehingga terjatuh selain ditendang beberapa kali.
Menurut ibu mangsa, Norwani Abdul Wahid, 41, dia mengetahui kejadian menimpa anaknya itu pada malam hari kejadian selepas mangsa menangis kesakitan dan minta dihantar ke hospital.
Katanya, akibat kejadian itu, anaknya mengalami kecederaan tisu lembut di dada selain kesan lebam dan bengkak di beberapa bahagian badan.
“Saya diberitahu ketika kejadian itu ada beberapa lagi pelajar namun mereka hanya melihat anak saya dipukul hingga lembik dan hampir pengsan.

“Kawan-kawan yang jumpa dia cuba bantu namun mereka tidak melaporkan kejadian itu kepada pihak sekolah kerana bimbang akan dimarahi guru,” katanya ketika ditemui di sini hari ini.
Menurutnya, dia telah membuat laporan polis berkaitan kejadian itu semalam dan mahu tindakan sewajarnya diambil terhadap individu terbabit.
Katanya, sejak kejadian itu, anaknya bukan sahaja trauma berada di luar rumah malah dia juga takut untuk kembali ke sekolah. – KOSMO! ONLINE


Penyanyi 1980-an, Aman Shah meninggal dunia
Oleh HANISAH SELAMAT

14 September 2022, 3:44 pm
PETALING JAYA – Pelakon dan penyanyi era 1980-an, Aman Shah menghembuskan nafas terakhir pada usia 68 tahun akibat komplikasi jantung di Institut Jantung Negara (IJN), pukul 2.20 petang tadi.
Menurut pembantu khas adik Allahyarham, Amirudin Mokhtar, Aman Shah dimasukkan ke hospital berkenaan sejak minggu lalu.
“Allahyarham sudah berada di hospital beberapa hari lalu untuk menjalani pembedahan yang dijadualkan lebih awal.
“Saya difahamkan pembedahan yang berlangsung semalam berjalan lancar, tetapi kemudian ada komplikasi pada jantungnya.
“Buat masa ini keluarga terdekat masih menunggu makluman lanjut daripada pihak pengurusan hospital.
“Sebarang perkembangan lanjut akan kami kongsikan,” katanya ketika dihubungi Kosmo! Online.

Sebelum ini penyanyi yang popular Adikku Pandai Menari itu pernah dimasukkan ke Hospital Melaka pada Oktober tahun lalu berikutan masalah sama.
Sepanjang hayat, lelaki kelahiran tahun 1954 di Johor Bahru itu bergelar anak seni sejak 1979 sebaik mengikat kontrak dengan syarikat rakaman EMI pada tahun 1980 hingga 1987.
Selain popular dengan lagu Adikku Pandai Menari, Allahyarham juga pernah menempah kemasyhuran menerusi lagu Kepulangan Yang Dinanti yang sering dimainkan setiap kali sambutan Hari Raya Aidil Fitri. Aman Shah juga kerap membintangi beberapa buah filem termasuk Darah Satria, Azura dan banyak lagi.
Sehingga kini jenazah masih di IJN sebelum dibawa Masjid Alam Damai Cheras untuk disolatkan dan dikebumikan di Tanah Perkuburan Alam Damai, Cheras, Selangor. – KOSMO! ONLINE


Tiga bot nelayan Vietnam ditenggelam jadi tukun tiruan
Oleh MOHD AZLI ADLAN

14 September 2022, 4:21 pm
MARANG – Maritim Malaysia (APMM) menenggelamkan tiga bot nelayan Vietnam yang telah dilucut hak di perairan Pulau Kapas di sini hari ini.
Timbalan Pengarah Operasi Maritim Negeri Terengganu, Ariffin Ghazali berkata, pelupusan bot nelayan Vietnam sebagai tukun tiruan di perairan negeri ini tersebut merupakan kesepuluh dilakukan APMM pada tahun ini.
Beliau berkata, penguat kuasaan berkenaan menunjukkan keseriusan APMM dalam menangani isu penceroboh nelayan asing terutama di perairan Pantai Timur.
“Ketiga-tiga bot nelayan Vietnam itu telah sita dalam Op. Naga Barat dan Op. Kuda Laut yang dilaksanakan Kapal Maritim (KM) Nusa kerana menangkap ikan secara haram di perairan negara pada tahun lalu.
“Permohonan agar kesemua bot nelayan Vietnam itu dilucut hak telah dibenarkan mahkamah baru-baru ini,” katanya di sini hari ini.
Ariffin berkata, sebanyak 30 bot nelayan asing yang turut disita sedang menunggu masa untuk turut ditenggelamkan di perairan Terengganu setelah perintah lucut hak dibenarkan mahkamah.

Jelas beliau, setakat ini, sebanyak 147 bot nelayan asing dianggarkan bernilai RM220.5 juta telah ditenggelamkan sebagai tukun tiruan di perairan negeri ini. – KOSMO! ONLINE


Banjir Baling: Kerugian tragedi aliran puing cecah RM28 juta
Oleh MOHD. RAFIE AZIMI

14 September 2022, 4:03 pm
ALOR SETAR – Kerugian akibat kejadian aliran puing dan banjir lumpur di Kupang, Baling dekat sini yang turut meragut nyawa tiga sekeluarga pada 4 Julai lalu dianggarkan sebanyak RM28 juta.
Menteri Besar Kedah, Datuk Seri Muhammad Sanusi Md. Nor berkata, angka itu diperolehi menerusi bancian dijalankan sebuah jawatankuasa ditubuhkan Pusat Kawalan Operasi Bencana (PKOB) di daerah itu.
Katanya, sebanyak 80 pembanci telah turun ke setiap rumah terjejas berdasarkan laporan polis yang diterima berhubung kejadian tersebut.
“Secara keseluruhannya terdapat 900 laporan polis diterima selepas kejadian itu berlaku, namun ada antara laporan itu didapati bertindih.
“Maka, kalangan pembanci ini telah turun dari rumah ke rumah dan mendapati anggaran kerugian daripada segi infrastruktur, kediaman, kenderaan dan harta benda berjumlah RM28 juta,” katanya pada sidang akhbar selepas mempengerusikan mesyuarat Exco di Wisma Darul Aman di sini hari ini.
Menurutnya, beliau bagaimanapun belum menerima nilai kerugian bagi kejadian banjir lumpur kali kedua dan ketiga yang berlaku baru-baru ini.

Sementara itu, Muhammad Sanusi memaklumkan, kerajaan negeri telah memulakan proses pengambilan balik tanah di Baling bagi pembinaan rumah baharu bagi 17 keluarga yang berada dalam zon kuning berhampiran Sungai Kupang. – KOSMO! ONLINE


Khairuddin minta pimpinan Pas, UMNO ingati Muafakat Nasional
Oleh MOHD RASDAN AHMAD

14 September 2022, 4:05 pm
PETALING JAYA – Ahli Parlimen Kuala Nerus, Datuk Dr Mohd. Khairuddin Aman Razali mengajak pemimpin Pas dan UMNO kembali mengukuhkan hubungan sempena ulang tahun ketiga penubuhan Muafakat Nasional (MN) yang jatuh pada hari ini.
Menerusi hantaran di laman Facebooknya semalam, Khairuddin menyeru bendera MN dikibarkan sempena ulang tahun gagasan itu yang diraikan.
“Gencatan senjata oleh ahli dan pimpinan dua parti Melayu Islam terbesar Malaysia. Bicara muafakat yang perlu seiring dengan tindakan.
“Kalau tidak mampu bersama setidaknya bersilaturrahim dan mengikat tali persaudaraan (ukhuwah) sebagai saudara muslim dan ahli politik muslim. Siapa yang nak raikan?” katanya.
Terdahulu, pada 6 September lalu, bekas Ahli Jawatankuasa Pas itu turut mengingatkan kembali mengenai sejarah penubuhan MN dan suara akar umbi yang mahukan penyatuan UMNO dan Pas tidak wajar dipinggirkan.
“Suara mahukan kesatuan dan perpaduan antara Pas dan UMNO berkumandang di Muktamar Pas khususnya sebagai strategi untuk menang bersama pada Pilihan Raya Umum ke-15 (PRU15).

“Itulah suara akar umbi dan ahli bawahan. Itulah permintaan ketika Pilihan Raya Kecil (PRK) Melaka dan Johor.
“Namun ia agak terlewat di saat UMNO, BN telah buat keputusan untuk bergerak sendiri setelah pelbagai insiden serang menyerang antara pimpinan tertinggi yang berlaku sebelum ini. Malah jemputan ke Muktamar dan rundingan tanpa melibatkan Presiden UMNO juga menjadi isu,” katanya.
Walaubagaimanapun Khairuddin menyifatkan hubungan antara pemimpin dua parti itu masih boleh diperbaiki biarpun dilihat sudah terlewat.
“Meskipun begitu, eloklah terlewat daripada tiada langsung. Masih boleh diusahakan perundingan dengan cara politik matang dan harmoni. Usah mengalah kerana ia adalah hasrat ahli bawahan.
“Jaga tutur kata, elakkan prasangka dan bina jambatan kasih antara dua parti. Masih ada masa. Kepada yang cintakan muafakat ini, marilah kita kongsikan gambar serta logo nostalgia MN. Usah malu berkempen untuk muafakat umat, “katanya.
Pada 14 September 2019 lalu, UMNO dan Pas telah memeterai piagam MN pada Himpunan Penyatuan Ummah di Pusat Dagangan Dunia Putra (PWTC). -KOSMO! ONLINE


Mahkamah: Wanita didakwa pukul, toreh badan bekas suami guna pisau
Oleh DIYANATUL ATIQAH ZAKARYA

14 September 2022, 4:07 pm
MELAKA – Seorang wanita didakwa di Mahkamah Majistret di sini, hari ini atas pertuduhan memukul dan menoreh belakang badan bekas suaminya menggunakan pisau, tahun lalu.
Tertuduh, Norhayati Serurahman ,33, bagaimanapun mengaku tidak bersalah sejurus pertuduhan dibacakan oleh jurubahasa mahkamah di hadapan Majistret Muhammad Izwan Mohamed Noh.
Mangikut kertas pertuduhan, tertuduh didakwa telah dengan sengaja menyebabkan cedera ke atas Mohamad Sabri Hussin, 33, kira-kira pukul 2.45 pagi di sebuah kediaman di Kampung Tambak Sebelong pada 10 Mei 2021.
Sabit kesalahan tertuduh boleh dikenakan hukuman penjara sehingga dua tahun dan denda sehingga RM4,000 atau kedua-duanya sekali mengikut Seksyen 323 Kanun Keseksaan dan boleh dihukum di bawah Seksyen 326(A) Kanun Keseksaan.
Difahamkan kejadian berpunca daripada perselisihan faham antara tertuduh dan mangsa.
Mangsa kemudian telah membuat laporan polis memberitahu semasa bertengkar, wanita itu yang ketika kejadian merupakan isterinya telah memukul muka dan menoreh belakang badannya menggunakan pisau.

Terdahulu, pendakwaan dikendalikan Timbalan Pendakwa Raya Fikri Hakim Zamri memcadangkan jaminan sebanyak RM6,000, manakala tertuduh yang tidak diwakili peguam merayu jumlah itu dikurangkan.
Selepas mendengar rayuan kedua pihak, mahkamah bersetuju membenarkan tertuduh diikat jamin sebanyak RM2,000 dengan seorang penjamin dan menetapkan tarikh 25 Oktober depan sebagai sebutan semula kes. – KOSMO! ONLINE


Lebuh raya Suke fasa pertama mula dibuka 12 tengah hari esok
Oleh MARLIA ZAKARIA

15 September 2022, 10:01 pm
KUALA LUMPUR – Fasa pertama Lebuh Raya Bertingkat Sungai Besi Ulu Kelang (Suke) dibuka kepada pengguna mulai 12 tengah hari, esok.
Menteri Kanan Kerja Raya, Datuk Seri Fadillah Yusof berkata, jajaran sepanjang 16.6 kilometer turut dibuka kepada pengguna secara percuma selama sebulan.
Katanya, lebuh raya yang bermula dari Persimpangan Cheras-Kajang dan berakhir di Persimpangan Bukit Antarabangsa itu adalah bukti kerajaan komited menangani isu kepadatan trafik di ibu negara.
Fadillah ketika berucap di Majlis Pelancaran Fasa Pertama Pembukaan Lebuh Raya Suke, di sini, sebentar tadi.
“Kerajaan komited menangani isu trafik di ibu negara bagi memastikan kesejahteraan Keluarga Malaysia yang bekerja dan tinggal di sekitar Lembah Klang, menerusi manfaat perjalanan lebih singkat dan pengurangan kadar pelepasan karbon.
“Pembukaan Suke akan membawa impak signifikan terhadap usaha mengurangkan kesesakan lalu lintas khususnya bahagian timur Kuala Lumpur,” katanya.
Katanya lagi, Suke adalah satu daripada 53 projek berimpak tinggi di bawah Program Transformasi Ekonomi (ETP) yang bermatlamat untuk mencipta pekerjaan dan merangsang aktiviti ekonomi.

Beliau berkata demikian ketika berucap di Majlis Pelancaran Fasa Pertama Pembukaan Lebuh Raya Suke, di sini, sebentar tadi.
Sementara itu Pengerusi Kumpulan Projek Lintasan Kota Holdings Sdn. Bhd. (Prolintas), Datuk Idris Kechot berkata, pembinaan lebuh raya ini sememangnya membuka banyak peluang ekonomi.
“Kami berjaya wujudkan banyak peluang perniagaan dan pekerjaan. Seramai 248 kontraktor dan 10 perunding utama terlibat dalam projek ini dengan kira-kira 10,000 peluang pekerjaan.
“Ia merangkumi pelbagai bidang seperti pengurusan, kejuruteraan, teknikal, pembantu barisan harapan dan pekerja kontrak,” katanya ketika berucap di majlis sama.
Fasa pertama pembukaan Suke melibatkan dua plaza tol iaitu Plaza Tol Bukit Teratai dan Plaza Tol Ampang serta 11 persimpangan keluar dan masuk.
Antara keistimewaan Suke ialah memiliki tanjakan ‘helikoidal’ pertama di Malaysia di persimpangan Cheras-Kajang, yang mendapat pengiktirafan Malaysia Book of Records serta Anugerah Reka Bentuk Lebuh Raya Dinamik daripada Lembaga Lebuh Raya Malaysia.
Selain itu, ia memiliki struktur jejambat lebuh raya tertinggi bersegmen pada ketinggian 56.4 meter merentasi Transit Aliran Massa (MRT) Laluan Sungai Besi-Kajang dan Lebuh Raya Cheras-Kajang, yang bersamaan dengan ketinggian bangunan 18 tingkat. – KOSMO! ONLINE


Liga Super: Harimau Selatan, The Phoenix sama kuat
Oleh MUHAMAD ARDIE PUTRA SUHAIMI

15 September 2022, 11:21 pm
PETALING JAYA – Pasukan Johor Darul Ta’zim (JDT) dikejutkan dengan semangat juang tinggi yang dipamerkan oleh Petaling Jaya City (PJ City) apabila aksi terikat 2-2 pada aksi Liga Super sebentar tadi.
Pada perlawanan di Stadium MBPJ itu, skuad Harimau Selatan yang masih segar dengan kejayaan menjulang trofi Piala FA minggu lalu membariskan kesebelasan utama dengan Bergson Da Silva mengetuai jentera serangan.
Bagaimanapun, aksi pada separuh masa pertama dilihat sedikit hambar dengan PJ City lebih banyak bertahan selain serangan yang dilakukan JDT gagal menemui sasaran.
Situasi berbeza pada separuh masa kedua apabila JDT dihadiahkan sepakan penalti pada minit ke-46 selepas bola terkena tangan pemain pertahanan, Filemon Anyie Standley.
Kesempatan tersebut tidak disiakan oleh Bergson untuk meledak gol pembukaan buat JDT.
Namun, PJ City enggan mengibarkan bendera putih terlalu awal dan berjaya melakukan serangan balas pantas yang berjaya disudahkan Darren Lok selepas menerima hantaran Mahali Jasuli pada minit ke-73.

Tersentak dengan gol tersebut, pengendali JDT, Hector Bidoglio melakukan rombakan dengan memasukkan Syafiq Ahmad dan Akhyar Rashid.
Percaturan tersebut nyata membuahkan hasil apabila Akhyar meledak gol pada minit ke-86 dengan menyempurnakan hantaran Matthew Davies.
Ketika JDT hampir pasti melakar kemenangan, The Phoenix terus berusaha untuk mengasak dan berjaya meraih gol penyamaan pada masa kecederaan hasil sepakan luar kotak penalti yang dilakukan oleh Kogileswaran Raj.
Keputusan 2-2 kekal sehingga tamat perlawanan.
Sebagai rekod, JDT turut gagal meraih kemenangan pada aksi terakhir di Stadium MBPJ awal bulan ini apabila diikat Selangor FC 1-1. KOSMO! ONLINE


Polis tahan penganjur, pelumba haram kereta mewah
Oleh ZULKIFLI MANZOR

15 September 2022, 9:51 pm
PETALING JAYA – Polis menahan lima lelaki disyaki terbabit aktiviti lumba haram melibatkan kenderaan mewah di Lebuh Raya Kajang-Seremban (Lekas) arah selatan awal pagi tadi.
Ketua Polis Daerah Kajang, Asisten Komisioner Mohd. Zaid Hassan berkata, pihaknya turut menahan dua lagi lelaki disyaki penganju perlumbaaan haram tersebut di lokasi berkenaan.
“Ops Khas Samseng Jalanan bagi membanteras lumba haram pada pukul 2 pagi itu dijalankan Unit Risikan dan Operasi Jabatan Siasatan dan Penguatkuasaan Trafik (JSPT) Bukit Aman di Kawasan Rehat dan Rawat Beranang Lekas arah selatan.
“Ketika operasi, pasukan Unit Risikan dan Operasi JSPT Bukit Aman menahan 10 kenderaan dan 10 lelaki yang sedang menonton aksi berbahaya.
“Dua lelaki disyaki menjadi penganjur dan lima lelaki ditahan kerana memandu secara melulu. Enam kenderaan turut disita,” katanya dalam kenyataan hari ini.
Kesemua yang ditahan berusia 21 hingga 42 tahun dibawa ke Trafik Ibu Pejabat Polis Daerah (IPD) Kajang untuk siasatan lanjut.

Siasatan dibuat di bawah Seksyen 42(1) Akta Pengangkutan Jalan (APJ) 1987 bagi lima pemandu kerana memandu secara melulu dan berbahaya.
Dua lelaki yang disyaki menjadi penganjur dan terlibat dalam pertaruhan wang pula disiasat di bawah Seksyen 81(3) akta sama.
“Polis masih menyiasat lanjut bagi mengetahui sama ada terdapat pihak lain yang terlibat. Siasatan dibuat di bawah Seksyen 42(1) dan 81(2) Akta Pengangkutan Jalan 1987,” katanya. – KOSMO! ONLINE


1.6 juta penduduk China diarah berpindah akibat Taufan Muifa
Oleh KOSMO!

15 September 2022, 9:00 pm
BEIJING – Taufan Muifa yang melanda China dengan membawa angin kencang dan hujan lebat telah memaksa kira-kira 1.6 juta orang meninggalkan kediaman mereka, selain turut menghentikan kebanyakan operasi penerbangan di lapangan terbang utama di Shanghai.
Muifa adalah taufan tropika terkuat yang pernah melanda kota raya Shanghai yang dihuni lebih 25 juta penduduk sejak rekod mula dicatat pada 1949, kata stesen penyiaran tempatan, CCTV.
Sekurang-kurangnya 426,000 orang telah dipindahkan di Shanghai dan 1.2 juta lagi dibawa ke tempat perlindungan sementara di wilayah Zhejiang yang berdekatan, tambah CCTV.
Hujan lebat menyebabkan aliran trafik terhenti dan banjir di beberapa kawasan di rantau lembangan Sungai Yangtze, sebuah hab pembuatan global yang utama.
Ombak besar mengganas di pantai teluk Hangzhou, selatan Shanghai. Stesen radio nasional pula melaporkan kejadian tanah runtuh di daerah Ninghai, wilayah Zhejiang.
Ribut itu membawa angin berkelajuan sehingga 125 kilometer sejam pada pukul 12.30 tengah malam (waktu tempatan) tadi di daerah Fengxian. Situasi itu mengakibatkan pembatalan semua penerbangan ke hab kewangan terbesar China.

Operasi di beberapa pelabuhan perkapalan kontena terbesar Asia di Shanghai dan Ningbo turut dihentikan berikutan Taufan Muifa yang diramal berterusan hari ini, demikian menurut kenyataan pegawai pelabuhan.
Para pegawai mengarahkan semua kapal nelayan di Laut Kuning dan Laut Bohai untuk berlabuh di pelabuhan ketika timur laut China bersiap sedia menghadapi taufan tersebut.
Taufan Muifa sebelum itu melanda bandar Zhoushan di Zhejiang semalam, demikian menurut agensi berita Xinhua. – AFP


Tak dapat duit, warga emas parah dibelasah anak
Oleh KAMALIZA KAMARUDDIN

15 September 2022, 10:14 pm
KUALA TERENGGANU – Gara-gara tidak melayan permintaan anak yang mahukan duit, seorang lelaki warga emas parah di kepala dan ibu jari tangan kanan akibat dipukul anak lelakinya di Jertih, Besut dekat sini semalam.
Dalam kejadian pada 7.30 pagi itu, mangsa yang berusia 71 tahun mendakwa dicederakan dengan sebatang tongkat rotan oleh anak kandungnya yang dipercayai penagih dadah.
Ketua Polis Daerah Besut, Superintendan Abdul Rozak Muhammad berkata, suspek berusia 50 tahun dikatakan mengamuk apabila bapanya enggan memberinya wang.
“Dia kemudiannya memukul bapanya menggunakan sebatang tongkat rotan yang mengenai kepala, mata dan tangan warga emas itu.
“Salah seorang anak perempuan mangsa yang terkejut melihat bapanya berlumuran darah menjerit meminta pertolongan jirannya,” katanya ketika dihubungi di sini hari ini.
Abdul Rozak berkata, lelaki warga emas itu dikejarkan ke Unit Kecemasan Hospital Besut sebelum dirujuk ke Hospital Sultanah Nur Zahirah di sini setelah jari kananya hampir putus.

Tambah beliau, anak lelaki mangsa diberkas pada pukul 12 tengah hari semalam dan ujian air kencing mendapati lelaki itu positif dadah jenis methamphetamine.- KOSMO! ONLINE


Enggan buat kerja sekolah, budak dakwa alami alahan terhadap bau buku
Oleh KOSMO!

15 September 2022, 8:00 pm
BEIJING – Seorang budak lelaki berusia 11 tahun menangis dan mengelak untuk membuat kerja sekolah kerana mendakwa mempunyai alergi (alahan) terhadap buku, lapor laman berita Wion News semalam.
Kejadian itu tular di media sosial China selepas ibunya, Yu bertindak merakam dan memuat naik video tersebut di internet, lapor laman berita Xibu Juece.
Dalam video tersebut, kanak-kanak berkenaan dilihat sedang menyiapkan kerja sekolah pada Ahad lalu apabila dia kelihatan sakit dan memegang tisu di hidungnya.
Apabila Yu menyedari keadaan anaknya dan bertanya mengenai apa yang berlaku, kanak-kanak berkenaan menjawab bahawa dia sedang mengalami reaksi alahan.
Selepas ditanya mengenai alahan yang dialami, dia menjawab bahawa mengalami alergi terhadap bau buku.
Apabila Yu bertanya sama ada dia boleh menyiapkan kerja sekolahnya, anaknya hanya berdiam  diri dan menggulung tisu pada hidungnya.

Dia kemudian dilihat bersin sebelum mengalirkan air mata pada pipinya. Yu menasihati anaknya untuk berjumpa dengan doktor, namun dia menolak.
Yu yang kemudiannya berang mengarahkan anaknya agar berhenti berpura-pura dan menyiapkan kerja sekolah. – AGENSI


Pas Perak yakin masih ada ruang kerjasama dengan UMNO
Oleh LIYANA RAMLI

15 September 2022, 7:54 pm
IPOH – Pas Perak percaya masih ada ruang untuk parti itu bekerjasama dengan UMNO dalam Pilihan Raya Umum Ke-15 (PRU15) walaupun UMNO negeri sudah memuktamadkan tiada kerjasama antara dua parti itu baru-baru ini.
Setiausaha Pas Perak, Mohd. Akmal Kamarudin berkata, ini kerana parti itu konsisten mahukan kerjasama dengan mana-mana pihak ke arah memakmurkan negara dan kestabilan politik.
Mohd. Akmal menandatangani buku lawatan pada Sambutan Keselamatan Makanan Sedunia 2022 Peringkat Negeri Perak di Ipoh hari ini. – Foto LIYANA RAMLI
Menurutnya, bagi Pas, kestabilan politik dapat dicapai apabila parti-parti Melayu Islam bersatu.
“Selagi belum pilihan raya, saya percaya masih lagi ada ruang untuk perbincangan tersebut (kerjasama dengan UMNO). Pas konsisten tetap mahu bekerjasama dengan mana-mana pihak yang mempunyai agenda untuk memakmurkan negara ini yang disebut sebagai perpaduan ummah ke arah kestabilan politik.
“Bagi Pas, kestabilan politik apabila parti-parti Melayu Islam ini bersatu, ini akan melahirkan kestabilan politik. Apabila stabil politik, maka ia akan stabil yang lain-lain termasuk ekonomi.
“Bagi kita, perlulah kepada perbincangan antara parti-parti untuk meneruskan penyatuan,” katanya kepada pemberita selepas menghadiri Sambutan Keselamatan Makanan Sedunia 2022 Peringkat Negeri Perak di sini hari ini.-KOSMO! ONLINE


Ketua kongsi gelap Geng San Sentosa diberkas
Oleh ZULKIFLI MANZOR

15 September 2022, 11:57 pm
PETALING JAYA – Polis memberkas dua lelaki termasuk ketua kumpulan kongsi gelap Geng San Sentosa semalam.
Mereka yang terlibat dalam aktiviti pemerasan, samun, mengawal premis bitcoin, curi kenderaan dan pecah rumah ditahan Bahagian Siasatan Jenayah Khas (D9), Jabatan Siasatan Jenayah Bukit Aman.
Setiausaha Polis Malaysia, Datuk Noorsiah Mohd. Saaduddin berkata, tangkapan ke atas dua suspek itu dibuat ketika mereka hendak memasuki sebuah trak pikap di Jalan Raja Musa, Pelabuhan Klang.
“Polis merampas sepucuk pistol jenis revolver yang disembunyikan di bawah tempat duduk pemandu. Turut dirampas peluru hidup yang ditemui di rumah suspek di Jalan Bendahara, Taman Mewah Ria Klang,” katanya dalam kenyataan di sini malam ini.
Noorsiah berkata, dengan penahanan dua lelaki itu, secara keseluruhan, enam ahli geng tersebut ditangkap dan empat pucuk pistol bersama lima butir peluru hidup dirampas.
Sebelum ini, dua ahli Geng San Sentosa ditangkap pada 17 April lalu di Petaling Jaya dengan rampasan sepucuk pistol manakala seorang lelaki diberkas di Taman Sentosa, Klang, pada 15 Jun.

“Seorang lagi ahli kumpulan sama dicekup di Butterworth, Pulau Pinang kelmarin yang membawa kepada rampasan sepucuk pistol serta empat butir peluru hidup.
“Kesemua senjata api yang dirampas tidak mempunyai lesen daripada Polis Diraja Malaysia (PDRM),” katanya.
Tambah beliau, ketua kumpulan itu memiliki 11 rekod jenayah lampau berkaitan senjata api, curi kenderaan dan dikehendaki bagi kes senjata api di Petaling Jaya, pada 17 April lalu.
Geng San Sentosa diburu selepas D9 menubuhkan pasukan khas dengan sasaran menumpaskan kumpulan penjenayah bersenjata api. – KOSMO! ONLINE


KPLB adakan perbincangan bela nasib penoreh
Oleh MOHD. RAFIE AZIMI

15 September 2022, 8:43 pm
KUALA NERANG – Kementerian Pembangunan Luar Bandar (KPLB) telah mengadakan perbincangan dengan Kementerian Perusahaan, Perladangan dan Komoditi bagi membela nasib penoreh yang terkesan dengan kejatuhan harga getah ketika ini.
Menteri Pembangunan Luar Bandar, Datuk Seri Mahdzir Khalid berkata, perkara itu dijangka dibincangkan pula dengan Kementerian Kewangan pada minggu hadapan.
Mahdzir(tengah) menyantuni penduduk selepas merasmikan Program Mesra Pengguna di Kampung Padang Nyior, Kuala Nerang hari ini. Foto SHAHIR NOORDIN
“Apabila ketiga-tiga kementerian ini sudah ada persefahaman, kita akan angkat cadangan tersebut kepada Perdana Menteri, Datuk Seri Ismail Sabri Yaakob untuk dapatkan kelulusan secepat mungkin.
“Perkara ini melibatkan masyarakat di kampung dan mesti ada pembelaan daripada kerajaan kepada mereka,” katanya selepas merasmikan Program Mesra Pengguna di pekarangan Pejabat Koperasi Kampung Padang Nyior Kedah Berhad di sini hari ini.
Ditanya sama ada terdapat peneroka atau pekebun Pihak Berkuasa Kemajuan Pekebun Kecil Perusahaan Getah (Risda) memohon mahu menukar tanaman getah kepada sawit berikutan penurunan harga tersebut, Mahdzir mengakui terdapat permohonan sedemikian ketika harga sawit melonjak tinggi.
“Mereka mahu tukar tanaman tersebut ketika pelaksanaan projek penanaman semula tetapi perkara ini melibatkan polisi.

“Bagi memastikan kelestarian tanaman komoditi getah, Risda menyasarkan seluas 25,000 hektar setahun dicapai bagi mengekalkan keluasan tanaman getah negara pada kadar 1.09 juta hektar. – KOSMO! ONLINE


4.1 bilion dijangka tonton siaran langsung pengebumian Ratu Elizabeth II
Oleh KOSMO!

15 September 2022, 8:30 pm
LONDON – Siaran langsung istiadat pengebumian Ratu Elizabeth II pada 19 September ini dijangka memecah rekod tontonan dunia iaitu seramai 4.1 bilion, lapor portal berita MailOnline, semalam.
Ia juga dijangka menjadi siaran langsung yang paling banyak ditonton sepanjang masa.
Liputan langsung acara bersejarah itu akan disiarkan di BBC One, BBC News dan iPlayer sepanjang hari, manakala ITV akan menyiarkan acara itu secara langsung di saluran utamanya.
Pegawai tempatan menjangkakan Westminster Hall akan menerima hampir setengah juta pengunjung untuk melihat keranda mendiang baginda secara peribadi, menjelang pengebumian pada hari Isnin.
Mereka yang tidak dapat melawat London akan mengikuti acara itu menerusi kaca televisyen atau memilih menonton di platform penstriman 24 jam untuk tidak ketinggalan.
Pakar industri mencadangkan sebanyak 4.1 bilion penonton boleh menyaksikan upacara pengebumian itu, sekali gus  memecahkan rekod sebelumnya iaitu 3.6 bilion yang dilaporkan menyaksikan petinju terkenal, Muhammad Ali membuka Sukan Olimpik Atlanta pada 1996.

Jika ramalan mereka betul, istiadat pengebumian jasad Ratu Elizabeth II akan mengatasi semua rekod penyiaran lain termasuk konsert Live8 pada 2005, sambutan bunga api Malam Tahun Baru Sydney pada 2010 dan perkahwinan Putera Charles dengan Lady Diana.
“Begitulah cinta dan kekaguman terhadap Ratu Elizabeth II di seluruh dunia sehingga pengebumiannya ditakdirkan untuk menjadi acara siaran langsung televisyen  terbesar dalam sejarah,” kata penganalisis televisyen di WatchTVAbroad.com, Carolina Beltramo. – Agensi


Syarikat bayar pampasan, naik gaji 10 peratus jika pekerja letak jawatan
Oleh KOSMO!

15 September 2022, 7:30 pm
WASHINGTON – Sebuah syarikat pemasaran di Amerika Syarikat (AS) mendedahkan bahawa mereka akan membayar kakitangan untuk meletak jawatan, lapor stesen penyiaran NDTV semalam.
Syarikat tersebut, Gorilla, juga akan menawarkan kenaikan gaji sebanyak 10 peratus dalam tempoh notis berhenti sebagai pertukaran untuk meninggalkan syarikat itu.
Di LinkedIn, pengasas syarikat pemasaran Gorilla, Jon Franko, menggambarkan strategi itu sebagai satu proses peralihan yang lancar.
“Dari saat seorang pekerja memberitahu kami keputusan mereka untuk meninggalkan Gorilla dan bahawa mereka sedang mencari pekerjaan baharu, mana-mana pekerja sepenuh masa yang memberi kami notis sekurang-kurangnya enam minggu akan diberi 10 peratus kenaikan gaji untuk baki masa mereka berkhidmat di Gorilla.
“Kami akan meminta mereka untuk berhenti dalam tempoh tiga bulan. Dan kami berjanji, ia dibuat atas dasar profesionalisme,” kata Franko.
Menurut Franko, tindakan itu akan memberi manfaat kepada pekerja yang berasa terperangkap dalam syarikat tersebut.

“Ini menggalakkan orang ramai untuk melakukan sesuatu yang berbeza jika mereka berasa terperangkap atau berada di tempat yang salah.
“Ia juga memberi kita masa untuk bersedia bagaimana kita akan bergerak ke hadapan. Ia jauh lebih baik daripada kelam kabut mencari pengganti dua minggu sebelum pekerja meninggalkan syarikat,” katanya.
Franko berkata, walaupun beliau tidak mahu kakitangan meletak jawatan, namun ia adalah perkara mustahil untuk mengharapkan semuanya akan bersara di syarikat tersebut. – Agensi


Wanita sembunyi dadah dalam tong cat antara ditahan di Bukit Malut
Oleh NUR AMALINA AZMAN

15 September 2022, 6:13 pm
LANGKAWI – Polis menahan dua wanita dan seorang lelaki tempatan serta merampas dadah jenis syabu dan heroin bernilai RM141,058 dalam tiga serbuan berasingan di penempatan Bukit Malut di sini semalam.
Ketua Polis Daerah Langkawi, Asisten Komisioner Shariman Ashari berkata, suspek wanita berusia 53 tahun yang merupakan penganggur ditahan dalam serbuan pertama di sebuah rumah di Kampung Bukit Malut pada pukul 11 malam.
“Hasil pemeriksaan menemui satu beg pinggang berzip berwarna merah jambu di atas lantai ruang tamu rumah tidak jauh dari tempat suspek ditahan.
“Beg tersebut didapati mengandungi 28 keratan tiub straw berisi bahan kristal dipercayai syabu dengan anggaran berat 3.96 gram (g),” katanya pada sidang akhbar di Ibu Pejabat Polis Daerah (IPD) Langkawi di sini hari ini.
Kata beliau, polis kemudian menahan seorang lelaki berusia 36 tahun yang bekerja sebagai nelayan di Jalan Kolam Udang, Bukit Malut pada pukul 1 pagi tadi.
“Pemeriksaan fizikal mendapati dia memegang satu bekas plastik lut sinar berisi 13 keratan tiub straw berisi serbuk atau ketulan putih disyaki heroin dengan anggaran berat 2.71g,” ujarnya.

Menurutnya, pihaknya turut menahan seorang lagi wanita berusia 42 tahun yang bekerja sebagai buruh kasar di hadapan sebuah rumah di Kampung Bukit Malut pada pukul 2.30 pagi tadi.
“Pemeriksaan ke atas beg pinggang yang dipegang suspek menemui empat peket plastik lut sinar berisi dadah disyaki heroin seberat 36.29 g dan empat plastik lut sinar berisi bahan kristal dipercayai syabu seberat 14.42 g.
“Suspek kemudian dibawa ke sebuah rumah tidak bernombor di Kampung Paya Mengkuang dan menemui lapan peket plastik lut sinar berisi dadah dipercayai heroin seberat 3.6249 kilogram di dalam sebuah tong cat,” jelasnya.
Tambahnya, semua suspek mempunyai rekod lampau berkaitan dadah dan didapati positif methamphetamine.- KOSMO! ONLINE


Lelaki disambar petir ketika bermain PlayStation
Oleh KOSMO!

15 September 2022, 6:30 pm
LONDON – Seorang lelaki di Britain disambar petir ketika duduk di atas sofa sambil bermain permainan video PlayStation, lapor akhbar Mirror UK semalam.
Aidan Rowan, 33, ketika kejadian sedang duduk di atas sofa apabila terdengar bunyi dentuman kuat diikuti dengan rasa berat pada badannya. Dia serta-merta jatuh dan mempunyai parut selepas kejadian itu.
Apabila petir menyambar rumahnya di Oxfordshire, Rowan ketika kejadian sedang bermain permainan video dipanggil Stray di mana pemain perlu mengawal kucing semasa ribut petir.
“Terdapat bunyi guruh yang sangat kuat dan saya berasa berat pada seluruh badan. Saya juga berasa panas yang membakar di lengan kanan yang kini melecur,” kata Rowan kepada akhbar Metro UK.
Dia kemudian dibawa ke hospital oleh pasangannya bagi mendapatkan rawatan.
Sembilan doktor dari jabatan berbeza datang untuk memeriksa Rowan sebelum dia dipakaikan monitor jantung dan menjalani ujian darah.

Rowan diletakkan di bawah pengawasan selama beberapa jam sebelum dibenarkan pulang dengan beberapa jenis ubat untuk melegakan kesakitan.
Dia turut mempunyai beberapa parut di lengan kirinya dan melecur di tangan kanannya berikutan kejadian itu.
Doktor percaya petir itu ‘memantul dari air dan masuk melalui tingkap’ di rumah Rowan. – AGENSI


Kontinjen hoki Pahang laung keyakinan sambar emas
Oleh MUHAMMAD ZUHAILY BADLISHAH

15 September 2022, 6:05 pm
HASRAT Pahang untuk merampas pingat emas hoki lelaki pada Sukan Malaysia (Sukma) 2022 berada di landasan tepat selepas menewaskan Pulau Pinang 3-2 di Stadium Hoki Nasional Bukit Jalil pada aksi pertama Kumpulan B hari ini.
Ketua jurulatih hoki lelaki Pahang, Mohd. Sufian Mohamad gembira dengan prestasi anak-anak buahnya biarpun mengakui masih banyak perkara perlu diperbaiki untuk aksi seterusnya.
“Permulaan yang sangat baik, cumanya pemain tidak dapat menjaringkan gol selepas dihidangkan peluang begitu banyak sekali.
“Saya gembira dengan pemain yang terus sabar untuk mencari gol dan mereka telah memberikan komitmen tinggi sehingga perlawanan tamat.
“Saya akan buat analisis video dan lebihkan fokus kepada serangan pukulan sudut penalti (PC). Hari ini kita dapat banyak PC tetapi set-piece kita buat tak sempurna,” katanya selepas tamat perlawanan semalam.
Pada masa sama, Mohd. Sufian mengakui, kemenangan itu menyuntik semangat barisan pemainnya untuk menebus kegagalan tewas di tangan Sabah menerusi penentuan penalti shoot-out pada final edisi Sukma Perak 2018.

Dalam aksi itu, tiga gol Pahang dijaringkan dua oleh Muhammad Idris Saad pada minit ke-22 dan 40 selain satu daripada Muhammad Noor Firdaus Rosdi pada minit ke-37.
Pulau Pinang yang dikendalikan oleh Jiwa Mohan, gagal meraih sebarang mata apabila sekadar meledak dua gol menerusi Angad Singh Khalsa dan Muhammad Haikal Hilman Mohamad Hanafiah pada minit ke-35 serta 51. – KOSMO! ONLINE


Vaksin influenza percuma pada masa ini hanya buat Frontliners
Oleh AZMI NORDIN

15 September 2022, 6:22 pm
KUALA LUMPUR – Timbalan Menteri Kesihatan, Datuk Dr. Noor Azmi Ghazali memaklumkan pemberian vaksin influenza percuma pada masa ini hanya diberikan kepada petugas kesihatan Kementerian Kesihatan (KKM) sahaja.
Menurutnya, kakitangan KKM yang sudah diberikan vaksin influenza adalah sekitar 126,000 orang daripada 285,000 jumlah keseluruhannya.
Namun begitu, mengenai vaksin influenza akan diberikan kepada warga emas secara percuma masih dipertimbangkan dan KKM dikatakan bergerak ke arah itu.
“Data di luar negara menunjukkan, jika berumur 50 tahun ke atas keadaan kesihatan mungkin akan jadi lebih serius sehingga mampu menyebabkan implikasi yang akan membawa maut.
“Namun, setakat ini belum dilakukan lagi, tetapi kita ada perancangan ke arah itu dan Insha Allah kalau benda itu jadi kenyataan akan diumumkan Menteri Kesihatan (Khairy Jamaluddin),” katanya kepada pemberita.
Beliau berkata demikian ketika sidang media Majlis Sambutan Ulang Tahun Ke-10 Hospital Rehabilitasi Cheras (HRC) di Auditorium HRC, di sini hari ini. -KOSMO! ONLINE


30 tahun terpaksa hidup dengan babi
Oleh KOSMO!

15 September 2022, 7:04 pm


Tiada lagi emoji, peminat masih ‘kempunan’ tengok muka Bilal
Oleh NUR EMIRA SAIZALI

15 September 2022, 6:42 pm
PETALING JAYA – Nama si cilik popular, Muhammad Bilal sekali lagi menjadi buah mulut ramai selepas selebriti terkenal, Neelofa berkongsi foto anaknya itu dalam Instagram hari ini.
Berbeza dengan perkongsian sebelum ini, Neelofa atau nama sebenarnya, Noor Neelofa Mohd. Noor, 33, tidak lagi menggunakan sebarang emoji untuk menutup wajah putera sulungnya itu.
“Okey Bilal, ummi akan berada di rumah hari ini,” tulis bekas pengacara Nona itu ringkas.
Selain itu, walaupun hanya menampakkan bahagian sisi kanan wajah Bilal, rata-rata netizen tetap berasa teruja.
Bagaimanapun, terdapat juga netizen yang menzahirkan kekecewaam kerana masih tidak dapat menatap wajah Bilal yang kini sudah berusia lapan bulan.
“Boleh kempunan nak tunggu Neelofa dedahkan wajah anaknya,” kata seorang penggunaInstagram.

“Masya-Allah comelnya. Walaupun hanya daripada bahagian tepi, seperti anak patung!” komen seorang lagi netizen.
Sejak bulan lalu, Neelofa dilihat semakin terbuka dan kerap berkongsi foto gelagat Bilal dalam Instagram.
Untuk rekod, Bilal yang merupakan anak pasangan popular Neelofa dan pendakwah bebas, Haris Ismail dilahirkan pada 29 Januari lalu.
Sejak dilahirkan, Neelofa dan Haris mengambil pendekatan untuk tidak berkongsi wajah anak mereka kepada umum bagi mengelakkan sebarang penyakit ain (hasad dengki). – KOSMO! ONLINE


Sediakan bekalan barangan mencukupi hadapi banjir- Pasukan Jihad
Oleh MOHD. HUSNI MOHD. NOOR

15 September 2022, 6:26 pm
PUTRAJAYA – Pasukan Khas Jihad Tangani Inflasi (PKJTI) mengarahkan pihak-pihak terlibat agar bersiap sedia memastikan bekalan barangan keperluan mencukupi khususnya ketika berdepan bencana banjir.
Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi berkata, PKJTI mahu bekalan itu mencukupi terutama di negeri-negeri yang dijangka terjejas tanpa memberi kesan yang ketara terhadap harga barang keperluan.
Beliau berkata, arahan itu dikeluarkan susulan pengumuman Perdana Menteri, Datuk Seri Ismail Sabri Yaakob yang mengaktifkan Jawatankuasa Pengurusan Bencana Daerah (JPBD), Isnin lalu.
“JPBD diaktifkan bagi menghadapi Monsun Timur Laut (MTL) yang dijangka melanda lebih awal kira-kira November ini hingga Mac depan.
“Persiapan itu termasuklah dari segi peningkatan stok mahupun perancangan logistik pengedaran ke negeri-negeri tersebut seperti trak perkhidmatan minyak bergerak (ROVR) bekalan petrol, diesel dan sebagainya,” katanya.
Arahan tersebut telah dikeluarkan kepada Agensi Pengurusan Bencana Negara (NADMA), Kementerian Pertanian dan Industri Makanan (MAFI) dan Kementerian Perdagangan Dalam Negeri dan Hal Ehwal Pengguna (KPDNHEP).-KOSMO! ONLINE


Remaja bunuh perogol dipenjara 5 tahun, diarah bayar pampasan AS$150,000
Oleh KOSMO!

15 September 2022, 7:00 pm
WASHINGTON – Seorang remaja Amerika Syarikat (AS) yang menjadi mangsa pemerdagangan manusia dijatuhi hukuman penjara lima tahun dan diarahkan membayar AS$150,000 (RM679,875) kepada keluarga individu yang didakwa memperkosanya, lapor laman berita Wion News semalam.
Pieper Lewis, berusia 15 tahun ketika diperkosa pada Jun 2020 di Des Moines, negeri Iowa. Dia yang kini berusia 17 tahun dituduh membunuh Zachery Brooks, 37.
Dia kemudian mengaku bersalah atas pertuduhan dengan sengaja mencederakan dan membunuh tanpa sengaja. Setiap satu kesalahan itu membawa hukuman penjara maksimum 10 tahun.
Pada Selasa lalu, Hakim Daerah Polk, David M Porter menjatuhi hukuman ‘pemantauan ketat’ selama lima tahun dan memerintahkan tertuduh membayar pampasan AS$150,000 (RM679,875) kepada keluarga Brooks.
Jika melanggar tempoh itu, tertuduh mungkin menerima hukuman tambahan selama 20 tahun.
Lewis mengimbau kembali bagaimana suspek mengacukan pisau ke arahnya dan meminta dia menemani lelaki itu di kediamannya.

Dia mendakwa telah menikam Brooks dalam keadaan marah selepas suspek memperkosanya sekali lagi, demikian menurut pihak berkuasa.
Iowa merupakan negeri tanpa undang-undang keganasan yang khusus untuk memberikan imuniti mengenai jenayah terhadap mangsa pemerdagangan manusia.
Selain itu, pihak pendakwa menyatakan bahawa pengakuan Lewis telah mengetepikan sebarang persetujuan untuk pembelaan. – AGENSI


Kisah sejarah Samy Vellu turunkan bendera Indonesia
Oleh KOSMO!

15 September 2022, 6:18 pm
PETALING JAYA – Kalau sebut nama mendiang Tun Samy Vellu, kemungkinan generasi baharu seperti generasi Z, generasi TikTok dan mungkin juga generasi Twitter tidak kenal siapa sosok ini.
Selain pernah memegang portfolio Menteri Kerja Raya paling lama, Presiden MIC serta beberapa meme audio seperti “ini semua kerja gila, banyak orang sudah gila masuk hospital Tanjung Rambutan atau Tampoi..”.
Samy Vellu pernah menggegarkan tanah air pada tanggal 31 Ogos 1963 apabila pernah membuat ‘kerja berani’ dengan memanjat kedutaan Indonesia untuk menurunkan bendera naegara tersebut dan digantikan dengan Jalur Gemilang.
Menerusi satu perkongsian di akaun Facebook Khairul Azri, kisah tersebut berlaku apabila Malaya isytihar nak bergabung dengan Singapura, Sabah dan Sarawak dan dipanggil Malaysia ketika tarikh tersebut.
Apabila pengumuman tersebut dibuat, maka kecoh satu Asia Tenggara ketika itu dan Indonesia serta Filipina pernah mengadu kepada Pertubuhan Bangsa-bangsa Bersatu (PBB).
Pengishtiharan gabungan Malaysia terpaksa ditunda kepada satu tarikh baru iaitu pada 16 September 1963.

Ketika itu Indonesia dan Filipina masih marah, serta kisah amukan rakyat Indonesia bakar kedutaan Malaya di Medan juga turut kedengaran ketika itu.
“Bila dengar kedutaan kita kena bakar, rakyat kita berbalas dengan pergi pula kedutaan Indonesia di Malaya dan dalam ramai-ramai anak muda masa tu, yang menarik perhatian adalah Khalid Yunus (bekas Menteri Belia dan Sukan) dan Samy Vellu.
“Khalid Yunus dengan Samy Vellu masa tu baru umur 20 dan 27 tahun, mereka panjat kedutaan turunkan bendera Indonesia, naikkan bendera Malaysia.
“Paling hebat haritu adalah bila Khalid Yunus yang awalnya datang sebagai pemberita Utusan Melayu untuk buat liputan tentang tunjuk perasaan tersebut. Tapi dengan dia sekali pun naik angin,” tulisnya.
Bukan itu sahaja, mereka heret bendera tu naik skuter dari Jalan Ampang sampai rumah Tunku Abdul Rahman (Perdana Menteri) di Jalan Dato’ Onn.
“Bila sampai rumah Tunku mereka suruh Tunku keluar, mula mula Tunku tidak mahu, mereka paksa usung dan suruh Tunku pijak bendera pancasila itu.
“Lepas itu, memang kecohlah, keluar akhbar semua Tunku pijak(duduk) atas Pancasila. Soekarno (Presiden) apa lagi tunjuk mengamuk dan kutuk perbuatan Tunku yang konon dah pijak lambang negara Indonesia dan guna peluang ni dengan lancarkan gerakan Ganyang Malaysia,” jelasnya. – KOSMO! ONLINE.


Polis tahan pesakit asma curi wang dalam wad kecemasan
Oleh ZULKIFLI MANZOR

15 September 2022, 5:22 pm
PETALING JAYA – Seorang pesakit asma berusia 19 tahun ditahan polis kerana disyaki mencuri dompet milik seorang pesakit lain di wad Jabatan Kecemasan Hospital Ampang dekat sini semalam.
Dalam kejadian kira-kira pukul 7 pagi itu, suspek disyaki mencuri dompet seorang pesakit wanita warga Indonesia ketika kedua-dua mereka sedang menerima rawatan asma di hospital tersebut.
Ketua Polis Daerah Ampang Jaya, Asisten Komisioner Mohamad Farouk Eshak berkata, polis menahan suspek yang bekerja sebagai penghantar surat itu di hospital berkenaan selepas menerima laporan kira-kira pukul 8.58 pagi.
“Kedua-dua mereka adalah pesakit luar yang hadir ke hospital bagi tujuan mendapat rawatan asma. Secara kebetulan ditempatkan dalam bilik yang sama dengan katil bersebelahan.
“Pihak polis selepas menerima makluman hadir di tempat kejadian dan menahan suspek lelaki bersama barang rampasan wang tunai RM660 serta satu dompet warna kelabu,” katanya dalam satu kenyataan media hari ini.
Mohamad Farouk berkata, siasatan awal polis mendapati suspek tidak memiliki rekod jenayah lampau dan ujian air kencing mendapati suspek negatif dadah.

Jelas beliau, polis bagaimanapun memperoleh kebenaran tahan reman terhadap suspek selama empat hari sehingga 18 September ini bagi membantu siasatan lanjut.
“”Kes disiasat di bawah Seksyen 380 Kanun Keseksaan iaitu melakukan curi dalam bangunan. Jika sabit kesalahan boleh dipenjara selama 10 tahun atau dengan denda atau kedua-duanya,” katanya. – KOSMO! ONLINE


Lelaki simbah asid elak bekas isteri berkahwin lain
Oleh KOSMO!

15 September 2022, 5:30 pm
BANGKOK – Seorang lelaki di Thailand menyimbah asid ke muka bekas isterinya dengan harapan bahawa wajah yang buruk akan membuatkan wanita itu berbaik semula dengannya, lapor laman berita Thaiger semalam.
Suspek dilaporkan melakukan perbuatan tersebut di hadapan sebuah salun kecantikan di Don Mueng yang merupakan tempat mangsa bekerja.
Rakaman kejadian tersebut tular di media sosial Thailand apabila ia memaparkan suspek menyimbah asid ke muka mangsa dan wanita itu bertempiaran lari masuk ke dalam salun untuk membasuh bahan berbahaya itu.
Menurut polis, lelaki itu memberitahu motif serangan adalah supaya wajah mangsa menjadi hodoh, tidak boleh berkahwin lagi dan akhirnya kembali ke pangkuannya.
Dia mendakwa mendapatkan asid berbahaya itu menerusi pembelian secara online.
“Sekarang anda suda tidak boleh berkahwin lain, jadi terima saya semula,” katanya semasa ditemui media bersama polis.

Ketua Polis Don Mueang berkata, suspek serangan asid akan didakwa dengan jenayah serangan.
Sebaik sahaja mangsa pulih sepenuhnya daripada kecederaan yang dialami, polis akan menilai semula tahap jenayah yang dilakukan dan mungkin mengenakan dakwaan lanjut.
Mangsa dilaporkan masih berada di hospital untuk dirawat akibat luka asid. Doktor berkata, mereka perlu menanggalkan semua kulit yang terkena asid untuk memelihara lapisan kulit yang lebih dalam. – Agensi


Klip video Sajjad berbaju Melayu kini tular
Oleh KOSMO!

15 September 2022, 5:17 pm
PETALING JAYA – Video klip muzik (MV) lama yang mendedahkan penampilan usahawan kontroversi, Muhammad Sajjad Kamarulzaman atau Sajat menari zapin kini tular di media sosial.
Rata-rata orang ramai tidak terkejut dengan penampilan usahawan ketika di usia remajanya dengan lengkap berpakaian baju Melayu dan bersampin kerana ternyata dia adalah seorang lelaki.
Video klip tersebut merupakan sebuah lagu asli nyanyian biduanita negara Allahyarhamah Datuk Sharifah Aini.
Sajat dilihat menjadi model lelaki bersama seorang lagi model wanita di dalam video klip terbabit.
Usahawan tersebut juga tampil untuk komen berkenaan pendedahan tersebut dan menyatakan tiada masalah berkenaan video klip lama itu.
“Ya memang saya, kenapa, kenapa, saya memang comel jadi kenapa dengan video klip itu,” jelasnya dalam satu video di Instagramnya.

Rata-rata orang ramai juga turut teruja dan juga menyaksikan kembali video klip lama itu bagi melihat keadaan usahawan tersebut yang sampai sudah tidak mahu akui berkenaan jantinanya selama ini.
“Haa, ambil kau, siap bersongkok bersampin bagai, elok sahaja aku tengok masa dia jantan dulu. Kacak juga,” ujar Zaibidi Alawi.
“Baik budaknya ya, bersih sahaja muka persis jejaka Melayu terakhir, semoga diberi hidayah kepadanya nanti,” jelas Issermuddin. – KOSMO! ONLINE.


Matahari ‘tegak’ di atas Putrajaya esok
Oleh AMREE AHMAD

15 September 2022, 5:32 pm
PUTRAJAYA – Seorang penyelidik geografi tempatan mendakwa bahawa dalam setahun akan ada dua kali berlaku situasi di mana matahari dikesan berada tegak di atas Putrajaya.
Fadzli Mat menerusi laman sosial rasmi MatGeo berkata, lokasi fenomena itu berlaku di bulatan Dataran Putra di hadapan Masjid Putra apabila matahari akan ada tepat di atasnya sekitar waktu azan Zohor.
“Uniknya, kejadian berkenaan hanya berlaku pada 28 Mac dan kemudian 16 September yang merupakan cuti umum seluruh negara bersempena dengan sambutan Hari Malaysia,” katanya menerusi satu hantaran hari ini.
Keadaan tersebut ujarnya, turut menyaksikan semua bayang-bayang daripada objek tegak di bahagian yang berlaku tempoh waktu siang di dunia akan menghala terus ke arah Putrajaya.
Fadzli yang pernah menetap di sini selama lapan tahun ketika berkhidmat sebagai penjawat awam menambah, Putrajaya memang terletak di laluan transit matahari atau disebut zenith.
Kelazimannya fenomena sebegini sering dijadikan bahan topik umat Islam apabila matahari berada di atas Kaabah dalam Masjidil Haram, Mekah yang turut dirujuk sebagai Istiwa Adzam.

Ketika kejadian itu yang memang akan berlaku setiap 28 Mei dan 16 Julai, masyarakat Islam akan membuat semakan dan sekiranya perlu dapat memperbetulkan arah sebenar kiblat.
Bagaimanapun, untuk kes Putrajaya pula, beliau dalam nada teruja berkata, transit matahari itu mungkin dijadikan panduan untuk kerajaan memilih lokasi ini sebagai pusat pentadbiran.
“Malah kali ini lebih menarik apabila zenith di Putrajaya akan berlaku ketika azan Zohor untuk solat fardu Jumaat pada pukul 1.10 tengah hari dan ketika cuti Hari Malaysia pula,” katanya.
Beliau turut merujuk portal pengiraan pergerakan matahari terkenal antarabangsa, SunCalc yang memaparkan laluan transit berkenaan untuk rujukan warganet bagi pemahaman mudah. – KOSMO! ONLINE


Wanita ‘rompak’ wang simpanan sendiri demi bayar rawatan kanser kakak
Oleh KOSMO!

15 September 2022, 6:00 pm
BEIRUT, Lebanon – Seorang wanita dan beberapa aktivis di Lebanon menjadi sensasi internet apabila bertindak ‘merompak’ wang simpanan sendiri di sebuah bank di negara itu, lapor laman berita Wion News semalam.
Wanita yang dikenali sebagai Sali Hafez mendedahkan dia terpaksa mengambil tindakan luar jangkaan tersebut kerana mahu membayar rawatan kanser kakaknya di hospital.
Sali turut membuat penstriman langsung kejadian tersebut di platform media sosial dan diangkat sebagai hero tempatan kerana berani menuntut hak sendiri.
Semasa kejadian, dia merempuh pintu masuk ke dalam Bank BLOM bersama-sama aktivis dari Bantahan Pendeposit dan menyerbu pejabat pengurus.
Semasa siaran langsungnya, dia kedengaran menjerit: “Saya Sali Hafez, saya datang hari ini untuk mengambil wang simpanan kakak saya yang sedang nazak di hospital.”
Dia turut memberi jaminan kepada orang ramai bahawa dia tidak datang ke sana untuk membunuh sesiapa atau memulakan kebakaran tetapi hanya untuk menuntut haknya.

“Saya telah merayu kepada pengurus cawangan sebelum ini untuk mendapatkan wang saya, dan saya memberitahunya kakak saya sedang nazak di hospital.
“Saya berada pada tahap di mana saya sangat buntu dan terdesak mendapatkan wang,” katanya dalam temubual bersama media sejurus selepas menyerah diri kepada polis.
Sali dilaporkan memaklumkan bahawa senjata yang digunakan semasa rompakan adalah pistol mainan milik anak saudaranya.
Sali dan kumpulan itu memaksa pekerja bank menyerahkan wang berjumlah AS$12,000 (RM54,396).
Menurutnyai, dia mempunyai wang simpanan berjumlah AS$20,000 (RM90,660) yang ‘terperangkap’ dalam bank itu.
Dia mengambil langkah tersebut selepas menjual banyak barangan peribadi dan mempertimbangkan untuk menjual buah pinggangnya bagi membiayai rawatan kanser kakaknya yang berusia 23 tahun. – Agensi


Malaysia di tangga 92 dunia jumlah kematian strok
Oleh AZMI NORDIN

15 September 2022, 5:34 pm
KUALA LUMPUR – Berdasarkan Pertubuhan Kesihatan Sedunia (WHO), Malaysia diletakkan di nombor 92 dunia bagi kes kematian akibat strok yang berpunca daripada kehidupan sosial dan persekitaran.
Timbalan Menteri Kesihatan, Datuk Dr. Noor Azmi Ghazali berkata, data yang dikeluarkan pada tahun 2020 itu menunjukkan kematian strok di Malaysia mencatat 12.85 peratus daripada jumlah kematian tahun tersebut.
Katanya, kematian disebabkan strok di Malaysia sebanyak 21,592 orang pada tahun 2020, diikuti dengan kadar umur kematian pada lingkungan umur 82 tahun bagi setiap 100,000 penduduk di Malaysia.
“Pelbagai keadaan yang boleh meningkatkan risiko mendapat strok dan kebanyakannya kerana faktor risiko yang boleh diubah seperti tekanan darah tinggi.
“Data terkini strok di negara ini juga menunjukkan peningkatan kes dalam kalangan pesakit muda terutama lelaki berusia pertengahan 30-an sehingga 40-an,” kata beliau berucap ketika merasmikan Majlis Sambutan Ulang Tahun Ke-10 Hospital Rehabilitasi Cheras (HRC) di Auditorium HRC, di sini hari ini.
Sehubungan itu, beliau menyaran masyarakat mengambil berat setiap perubahan dialami dan tidak berlengah mendapatkan rawatan segera.

“Seperti kita semua tahu mencegah itu lebih baik, mudah, dan murah berbanding merawat itu sakit, derita dan mahal,”
“Kita sangat bersyukur negara antara negara dalam dunia yang menyediakan perkhidmatan kesihatan terbaik kepada rakyat. Daripada klinik desa hingga hospital yang menyediakan perkhidmatan kepakaran dan sebagainya,” ujarnya. -KOSMO! ONLINE.


Muhammad Azeem intai gelaran raja pecut Sukma 2022
Oleh MUHAMMAD ZUHAILY BADLISHAH

15 September 2022, 5:31 pm
BINTANG pecut sensasi kebangsaan, Muhammad Azeem Mohd. Fahmi tiada masalah untuk melangkah ke pentas final 100 meter (m) Sukan Malaysia (Sukma) 2022.
Pemegang rekod 100m kebangsaan itu dilihat masih menyimpan tenaga untuk aksi final petang esok selepas mengungguli peringkat separuh akhir 2 dengan catatan masa 10.33 saat (s) di Stadium Nasional, Bukit Jalil hari ini.
Catatan yang dilakukan Azeem itu adalah masa terpantas daripada ketiga-tiga peringkat separuh akhir, mengatasi dua pencabar terdekatnya, Muhammad Arsyad Md. Saat (10.54s) dan Muhammad Haiqal Hanafi (10.57s).
Bagaimanapun, Azeem dengan rekod peribadi terbaik 10.09s yang dilakukan pada Kejohanan Remaja Dunia 2022 di Cali, Colombia bulan lalu, enggan memandang rendah setiap pencabarnya pada perlumbaan akhir esok.
“Syukur saya dapat lakukan larian yang agak baik di peringkat saringan hari ini. Kalau ikutkan itu memang lingkungan masa yang ditetapkan.
“Kunci sesuatu kejayaan adalah konsistensi untuk membolehkan kita lakukan banyak perkara hebat. Ia sudah bagus buat saya selagi saya dapat kekalkan catatan bawah 10.3s atau 10.4s.

“Saya tak akan pandang rendah kerana Haiqal sebentar tadi pun nampak masih lari bersahaja. Saya tiada tekanan tetapi yakin mereka boleh beri tentangan sengit esok,” kata Azeem.
Pelari berusia 18 tahun dari Ipoh, Perak itu berpotensi ditabalkan sebagai raja pecut baharu Sukma jika dapat mengekalkan catatan sama berdasarkan prestasi ditunjukkan di peringkat separuh akhir. – KOSMO! ONLINE


Sarah idam status ratu pecut Sukma 2022
Oleh MUHAMMAD ZUHAILY BADLISHAH

15 September 2022, 5:36 pm
KUALA LUMPUR – Atlet lompat bergalah kebangsaan, Nor Sarah Adi kini memburu status yang lebih elit dengan menyasarkan gelaran ratu pecut Sukan Malaysia (Sukma) 2022.
Pemenang pingat emas lompat bergalah Sukan SEA Hanoi 2021 itu mara ke final 100m selepas menjuarai peringkat separuh akhir 1 dengan catatan masa 11.94 saat (s) di Stadium Nasional, Bukit Jalil sebentar tadi.
“Saya sudah lama tak lari (100m) dan ini adalah Sukma pertama yang juga terakhir buat saya. Kalau boleh saya nak buat catatan peribadi baharu.
SARAH pernah meraih pingat emas lompat bergalah pada Sukan SEA Hanoi 2021.
“Perasaan saya gementar kerana semua (pelari) hebat-hebat. Saya sasarkan pingat emas (100m final wanita) esok dan selepas itu lompat bergalah (18 September),” katanya.
Sarah yang mewakili Pahang bakal berentap dengan dua atlet Sabah, Nur Aishah Rofina Aling, Feova Lim Yi Fei dan dua pelari Terengganu, Nurul Wardatul Huwaida Mohd. Hamka serta Siti Norzullaika Ramli di final esok.
Baki tiga lagi pelari dalam perlumbaan akhir nanti adalah dua atlet Sarawak, Emma Hill Yu Wei Ling dan Erissca Peter serta Nur Afrina Batrisyia Mohamad Ramli dari Selangor. – KOSMO! ONLINE